Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/fimmtudagsfilingur-i-skatagilinu-ein-med-ollu-hefst-i-kvold
|
Fimmtudagsfílingur í Skátagilinu - Ein með öllu hefst í kvöld
Fjölskylduhátíðin „Ein með öllu“ á Akureyri verður sett í kvöld með tónleikum sjónvarpsstöðvarinnar N4 og er yfirskrift þeirra Fimmtudagsfílingur. Tónleikarnir hefjast klukkan 20 og standa til kl. 22. Bæjarbúar og gestir Einnar með öllu og Unglingalandsmóts UMFÍ eru hvattir til að mæta í Skátagilið með teppi og koma sér vel fyrir í brekkunni. Þeir sem eiga ekki heimangengt geta fylgst með í beinni útsendingu á N4. Á tónleikunum koma fram Aron Óskars og hljómsveit, Matti Matt og Pétur Örn, Rósa Diljá sigurvegari söngkeppni EMÖ 2014, María Ólafs, Sunna Björk Þórðardóttir, Rúnar EFF og hljómsveit og síðast en ekki síst Eyþór Ingi.
Þetta er upphafið að frábærri helgi þar sem fram koma fjöldi skemmtikrafta, árlegir viðburðir sbr. Kirkjutröppuhlaupið, Mömmur og möffins, Ein með öllu...rauðkáli og kók í bauk og Sparitónleikarnir á Samkomuhúsflötinni auk mikils framboðs af ýmiskonar afþreyingu s.s. tívoli, vatnaboltar litaboltar, klessuboltar,hoppukastalar, Söngkeppni unga fólksins, siglingar um Pollinn, leiksýningu Leikhópsins Lottu og fleira spennandi.
Skoðið dagskrá Einnar með öllu á heimasíðu hátíðarinnar og hægt er að fylgjast með keppni Unglingalandsmótsins á síðu UMFÍ. Einnig er Ein með öllu með Facebooksíðu.
Ein með öllu 2015
|
https://www.akureyri.is/is/frettir/fjoldi-gesta-kominn-i-baeinn-a-unglingalandsmot-umfi-og-eina-med-ollu
|
Fjöldi gesta kominn í bæinn á Unglingalandsmót UMFÍ og Eina með öllu
Akureyri tók fagnandi í móti gestum Unglingalandsmóts UMFÍog fjölskylduhátíðarinnar Ein með öllu en hátíðin var sett í gær og í kvöld er setning Unglingalandsmótsins og fer hún fram á Þórsvellinum og að henni lokinni hefst kvöldvaka á tjaldsvæði keppenda. Nú þegar eru á milli 8-10 þúsund mótsgestir mættir í bæinn, bæði keppendur og fjölskyldur.
Í dag verður keppni í greina á borð við pílukast, körfubolta, strandablaki, siglingum og frjálsum og er áhugasömum velkomið að fylgjast með íþróttafólki framtíðarinnar spreyta sig. Hægt er að fylgjast með dagskrá mótsins á heimasíðu mótsins sem er http://landsmot.umfi.is/ en einnig er hægt að skoða dagskrána í bæklingi mótsins.
Dagskrá Einnar með öllu heldur áfram í dag m.a. með hinu árlega Kirkjutröppuhlaupi og eru þeir sem keppa ekki hvattir til að mæta á staðinn og hvetja kröftuglega. Leikhópurinn Lotta verður á staðnum og mun hita upp fyrir hlaupið. Dagskrá á Ráðhústorgi stendur yfir kl. 20-24 en þarf koma m.a. fram Evróvisjónfararnir Eyþór Ingi og María Ólafs og hljómsveitin Dúndurfréttir. Fjölbreytt önnur afþreying s.s. tívoli, vatnaboltar, klessuboltar og leiksvæði á tjaldsvæðinu að Hömrum er á hátíðinni. Dagskrá Einnar með öllu er að finna á heimasíðunni www.einmedollu.is
|
https://www.akureyri.is/is/frettir/litrikar-og-ljuffengar-moffins
|
Litríkar og ljúffengar möffins
Víða er nú bakstur á fullu í eldhúsum bæjarins, en á morgun kl. 14 verður viðburðurinn Mömmur og möffins haldinn í sjötta skipti í Lystigarðinum á Akureyri. Hópur af áhugasömu fólki á öllum aldri tekur þátt í að baka, skreyta og gefa möffins sem síðan verða seldar til styrktar Lyflækningadeildar Sjúkrahússins á Akureyri. Í fyrra söfnuðust um 700.000 krónur sem gefnar voru fæðingadeild Sjúkrahússins.
Viðburðurinn hefur fest sig í sessi og hafa möffinskökurnar oftar en ekki verið uppseldar fljótlega eftir að viðburðurinn hefst. Því var gripið til þess ráðs í ár að bæta við baksturinn þannig að vonandi verði nóg til handa öllum. Þeir sem eru áhugasamir um að bætast í baksturshópinn er velkomið að baka og eru kökurnar afhentar klukkan 13 í Lystigarðinum.
Bæjarbúar og gestir Einnar með öllu og Unglingalandsmóts UMFÍ eru hvattir til að fjölmenna í Lystigarðinn á morgun laugardag kl. 14.00 til 16:00. Öll upphæðin sem safnast rennur til Lyflækningardeildar Sjúkrahússins á Akureyri. Athugið að einungis er hægt að greiða með peningum á staðnum.
Það er upplagt að taka með sér drykkjarföng og teppi í Lystigarðinn og njóta veiganna þar. Þess má þó geta að einnig verður hægt að kaupa kaffi og safa á staðnum.
Mömmur og möffins
|
https://www.akureyri.is/is/frettir/takmorkun-bilastaeda-a-einni-med-ollu
|
Takmörkun bílastæða á Einni með öllu
Dagskrá Einnar með öllu er afar fjölbreytt og dreifist víða um bæinn en þungamiðjan er á miðbæjarsvæðinu. Fækka þarf bílastæðum á ákveðnum svæðum til að koma fyrir afþreyingu og eru takmarkanir m.a. á bílastæðinu við Skipagötu, á planinu við menningarhúsið Hof og Átak og í og við göngugötuna.
Á Sparitónleikunum við Samkomuhúsið á sunnudagskvöldið má gera ráð fyrir fjölda gesta en þá þarf að takmarka umferð við Drottningabrautina. Ferðalangar eru hvattir til að leggja ætíð löglega og nota almenningssamgöngur ef það hentar. Hægt verður að leggja bílum m.a. við Hofsbót (í námunda við BSO), á hluta bílastæðisins við Skipagötu, á hluta stæðisins við Hof og Átak, við Ráðhúsið, víða við Strandgötuna og á Glerártorgi.
Fjölbreytt afþreying verður í boði við Réttarhvamm við Hlíðarfjallsveg og er fólk hvatt til að leggja á flötinni við Hlíðarbraut og passa að halda leiðinni að tjaldsvæði mótsgesta á Unglingalandsmóti UMFÍ sem er nokkru ofar ótepptri.
Skemmtum okkur fallega saman, sýnum tillitssemi og leggjum löglega.
|
https://www.akureyri.is/is/frettir/ein-med-ollu-lykur-i-kvold-med-sparitonleikum-og-flugeldum
|
Ein með öllu lýkur í kvöld með Sparitónleikum og flugeldum
Í kvöld, sunnudaginn 2. ágúst kl. 21.00, lýkur fjölskylduhátíðinni Einni með öllu með Sparitónleikum og flugeldasýning á flötinni við Samkomuhúsið. Eftirminnilegir tónleikar þar sem hjörtun slá í takt. Eiríkur Björn Björgvinsson bæjarstjóri flytur ávarp og setur Sparitónleika Einnar með öllu og UMFÍ.
Fram koma Sigurvegarar í Söngkeppni unga fólksins, Liley of the Valley, Axel Flóvent, Rúnar Eff og hljómsveit, Úlfur Úlfur, Steindi J og Bent og hljómsveitin Amabadama. Kynnir á tónleikunum verður Hilda Jana Gísladóttir. Gestir tónleikanna eru hvattir til að taka með sér teppi og jafnvel stóla.
Tónleikunum lýkur um miðnætti með flugeldasýningu á vegum björgunarsveitarinnar Súlna.
Mynd: Ragnar Hólm Ragnarsson.
|
https://www.akureyri.is/is/frettir/frabaer-helgi-ad-baki-fjolskylduhatidinni-ein-med-ollu-og-unglingalandsmoti-umfi-lokid
|
Frábær helgi að baki - fjölskylduhátíðinni Ein með öllu og Unglingalandsmóti UMFÍ lokið
Það var mikið um dýrðir á sunnudagskvöldið síðasta þegar fjölskylduhátíðinni Ein með öllu og Unglingalandsmóti UMFÍ var slitið á sameiginlegum Sparitónleikum á leikhúsflötinni. Tónleikarnir voru hinir glæsilegustu og mikill mannfjöldi safnaðist á flötina til að syngja með og njóta flugeldasýningarinnar sem var um miðnætti. Einnig mátti sjá Húna II og fjölda smábáta á Pollinum sem tóku þátt með því að kveikja á neyðarblysum sem lagði frá fallega rauðbleika birta. Hátíðirnar tvær gengur eins og í sögu og voru gestir þeirra glaðir og ánægðir eftir dvölina á Akureyri en mikill undirbúningur hafði átt sér stað við báðar hátíðir, fjöldi sjálfboðaliða sem lögðu hönd á plóg við að gera eins vel og unnt var og Akureyrarbær bauð upp á frábæra íþróttaaðstöðu.
Mynd Linda Ólafsdóttir
|
https://www.akureyri.is/is/frettir/nr-653-2015-deiliskipulag-nordur-brekku-nedri-hluta
|
Nr. 653/2015 Deiliskipulag Norður-Brekku, neðri hluta.
Bæjarstjórn Akureyrarkaupstaðar hefur þann 2. júní 2015 samþykkt deiliskipulag fyrir Norður-Brekku, neðri hluta.
Skipulagssvæðið afmarkast af Þórunnarstræti í vestri, Glerárgötu í norðri, Klapparstíg, Brekkugötu, Krákustíg og Oddeyrargötu í austri og Þingvallastræti í suðri.
Skipulagið gerir ráð fyrir fjórum nýjum byggingarlóðum auk þess sem byggingarreitir eru afmarkaðir á öllum lóðum. Bílastæði eru skilgreind ásamt gönguleiðum og útivistarsvæðum.
Með auglýsingu þessari fellur úr gildi deiliskipulag fyrir leikskóla við Helgamagrastræti frá 2004 og deiliskipulag Baldurshaga frá 2005, ásamt síðari breytingum.
Deiliskipulagstillagan hefur hlotið meðferð í samræmi við 41. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 2. júlí 2015,
Anna Bragadóttir, verkefnastjóri skipulagsmála.
B deild - Útgáfud.: 15. júlí 2015
|
https://www.akureyri.is/is/frettir/nr-614-2015-og-687-2015-breytingar-a-adalskipulagi-akureyrar-kirkjugardur-vid-logmannshlid
|
Nr. 614/2015 og 687/2015 Breytingar á Aðalskipulagi Akureyrar, kirkjugarður við Lögmannshlíð
Skipulagsstofnun staðfesti þann 24. júní 2015 breytingu á aðalskipulagi Akureyrarkaupstaðar 2005-2018, sem samþykkt var í bæjarstjórn Akureyrarkaupstaðar 16. júní 2015.
Í breytingunni felst að kirkjugarður í Lögmannshlíð, svæði 1.43.2 O, er stækkaður til vesturs og suðurs. Afmörkun svæðis fyrir þjónustustofnanir í Lögmannshlíð, svæði 1.43.3 S, er breytt.
Málsmeðferð var samkvæmt 2. mgr. 36. gr. skipulagslaga nr. 123/2010. Breytingin öðlast þegar gildi.
Skipulagsstofnun, 24. júní 2015.
Ásdís Hlökk Theodórsdóttir.
Ottó Björgvin Óskarsson
B deild - Útgáfud.: 8. júlí 2015
|
https://www.akureyri.is/is/frettir/nr-687-2015-breyting-a-adalskipulagi-akureyrar-fristundasvaedi-vid-budargil
|
Nr. 687/2015 Breyting á aðalskipulagi Akureyrar, frístundasvæði við Búðargil
Skipulagsstofnun staðfesti 15. júlí 2015 breytingu á aðalskipulagi Akureyrarkaupstaðar 2005-2018 sem samþykkt var í bæjarráði Akureyrarkaupstaðar 9. júlí 2015.
Í breytingunni felst að svæði fyrir frístundabyggð 2.52.9 F er stækkað í 2,7 ha með breytingu á óbyggðu svæði.
Málsmeðferð var samkvæmt 1. mgr. 36. gr. skipulagslaga nr. 123/2010. Breytingin öðlast þegar gildi.
Skipulagsstofnun, 15. júlí 2015.
F.h. forstjóra,
Hafdís Hafliðadóttir.
Ottó Björgvin Óskarsson.
B deild - Útgáfud.: 29. júlí 2015
|
https://www.akureyri.is/is/frettir/kertafleyting-i-thagu-fridar-til-minningar-fornarlombum-kjarnorkuarasanna-a-japan
|
Kertafleyting í þágu friðar til minningar fórnarlömbum kjarnorkuárásanna á Japan
Í kvöld klukkan 22.30 verður kertafleyting í þágu friðar við tjörnina í Innbænum þar sem fórnarlamba kjarnorkuárasanna á Hirosima og Nagasaki verður minnst. Í ágúst árið 1945 gerði bandaríski flugherinn kjarnorkuárásirnar sem felldu fjölda manns og Japanir kljást ennþá við afleiðingar sprengjanna. Félagar úr Samtökum hernaðaraðstæðinga á Norðurlandi verða með kerti á staðnum og mun Valgerður H. Bjarnadóttir flytja hugvekju.
|
https://www.akureyri.is/is/frettir/handverk-fiskihatid-og-paejumot
|
Handverk, fiskur og bolti
Það verður nóg við að vera í Eyjafirði um helgina og búist við fjölda gesta. Í Eyjafjarðarsveit er boðið upp á Handverkshátíð á Hrafnagili, í Dalvíkurbyggð er haldið upp á Fiskidaginn mikla og stórt fótboltamót, Pæjumótið, fer fram á Siglufirði.
Handverkshátíðin á Hrafnagili (13 km sunnan Akureyrar) opnar á hádegi í dag og stendur fram á sunnudag. Sýningin er fjölbreytt líkt og undanfarin ár með um 90 sýnendum af öllu landinu sem selja snyrtivörur, skart, fatnað, fylgihluti, textíl og keramik auk matvæla. Þar fyrir utan eru ýmsar uppákomur og viðburðir alla dagana s.s. tískusýningar, markaður, sýning á gömlum traktorum og þjóðháttafélagið Handraðinn setur upp miðaldabúðir. Á staðnum verður veitingasala, handverksmarkaður, húsdýra- og búvélasýning og lifandi tónlist alla dagana. Nánari upplýsingar er að finna á www.handverkshatid.is.
Pæjumótið fer fram í 25.skipti um helgina. Mótið er fyrir stúlkur í 6.-8. flokki og er búist við nokkur hundruð þátttakendum. Mótið verður með hefðbundnu formi, þ.e. fótboltinn er í lykilhlutverki en einnig er boðið upp á fjölbreytta afþreyingu fyrir keppendur á mótssvæðinu og í miðbæ Siglufjarðar. Sjá nánar á heimasíðu mótsins http://kfbolti.is/
Fjölskylduhátíðin Fiskidagurinn mikli er haldin hátíðleg í Dalvíkurbyggð. Dagskráin hófst á þriðjudaginn og lýkur á sunnudaginn. Á föstudaginn er m.a. Vináttukeðjan sem er hugljúf dagskrá í kirkjubrekkunni á föstudeginum kl. 18 og um kvöldið kl. 20.15 er Fiskisúpukvöldið mikla. Þá bjóða íbúar byggðalagsins gestum og gangandi upp á fiskisúpu í heimahúsum og görðum. Hápunktur hátíðarinnar er síðan á laugardeginum þegar fiskverkendur og fleiri framtakssamir bjóða, með hjálp góðra styrktaraðila, landsmönnum öllum upp á dýrindis fiskrétti milli kl. 11 og 17. Matseðilinn breytist ár frá ári, þó er ávallt boðið upp á ákveðna vinsæla rétti. Öllum réttum fylgja brauð og drykkir eins og hver getur í sig látið. Sama kvöld er síðan boðið upp á Fiskidagstónleika og flugeldasýningu. Afar vönduð og fjölbreytt skemmtidagskrá prýðir hátíðina ár hvert. Markmið hátíðarinnar er að fólk komi saman, hafi gaman og borði fisk. Nánari upplýsingar á heimasíðu hátíðarinnar http://www.fiskidagurinnmikli.is/
Fiskidagurinn mikli
|
https://www.akureyri.is/is/frettir/5-ara-afmaeli-leikfangasyningarinnar-i-fridbjarnarhusi
|
5 ára afmæli Leikfangasýningarinnar í Friðbjarnarhúsi
Laugardaginn 8. ágúst verður haldið upp á fimm ára afmæli Leikfangasýningarinnar í Friðbjarnarhúsi en þar hefur Guðbjörg Ringsted safnað saman fjöldanum öllum af misgömlum leikföngum sem hafa kætt börn í gegnum tíðina. Í tilefni af afmælinu verða spilaði gamlir útileikir, útileikföng, andlitsmálun, Bangsi bestaskinn les sögu og fl. Fullt hús af mis-gömlum leikföngum sem vekja upp minningar hjá ungum sem öldnum. Það er opið kl. 13-17, tveir fyrir einn aðgangseyrir í tilefni afmælisins og frítt fyrir börn.
Leikfangasýningin í Friðbjarnarhúsi
|
https://www.akureyri.is/is/frettir/adalfundur-skograektarfelags-islands-haldinn-a-akureyri
|
Aðalfundur Skógræktarfélags Íslands haldinn á Akureyri
Skógræktarfélag Íslands er móðurfélag skógræktarfélaga vítt og breitt um landið og í röðum þeirra eru milli 7 og 8 þúsund félagsmenn. Aðalfundur félagsins verður haldinn á Akureyri að þessu sinni og fer fram dagana 14.-16. ágúst í Menningarhúsinu Hofi og er búist við um 200 gestum á fundinn.
Á fundinum verða hefðbundin aðalfundarstörf auk þess sem gestir fundarins fá tækifæri til að kynnast fjölbreyttri starfsemi skógræktar í Eyjafirði. Á föstudag verður farið í skoðunarferð til Siglufjarðar þar sem reitur Skógræktarfélags Siglufjarðar verður formlega opnaður undir merkjum Opins skógar. Skógræktarfélag Siglufjarðar fagnar 75 ára afmæli á þessu ári og nú hefur aðstaða fyrir gesti skógarins verið bætt til muna, meðal annars með vegabótum og nýju bílastæði. Frú Vigdís Finnbogadóttir, fyrrverandi forseti Íslands, er fastagestur á aðalfundi Skógræktarfélags Íslands.
Á laugardag hefst dagskrá kl.10 og eru þau opin öllum. Hrefna Jóhannesdóttir skógfræðingur talar um skóg sem orkuauðlind, málefni sem er ofarlega á baugi um allan heim. Sigurður Arnarson, höfundur Belgjurtabókarinnar, fjallar um belgjurtir í skógrækt og Guðríður Gyða Eyjólfsdóttir, sveppafræðingur á Náttúrufræðistofnun Íslands, flytur erindi sem hún kallar „Að sjá ekki skóginn fyrir sveppum“. Einnig heldur formaður Landssamtaka sauðfjárbænda erindi, Þórarinn Ingi Pétursson, og spyr: „Eiga skógrækt og sauðfjárrækt samleið?“ Að erindunum loknum verða fyrirspurnir og umræður.
Í Skógræktarfélagi Eyfirðinga, sem er gestgjafi fundarins, eru skráðir ríflega 400 félagsmenn. Félagið hefur umsjón með 11 skógarreitum í Eyjafirði þar sem land hefur verið friðað og tekið til skógræktar. Allir þessir skógarreitir eru opnir almenningi til útivistar. Í mörgum þeirra hafa verið lagðir göngustígar og ýmiss konar aðstöðu komið upp fyrir gesti. Þekktasti reiturinn er Kjarnaskógur, eitt vinsælasta útivistarsvæði landsins. Birkiskógurinn í Leyningshólum er líka fornfrægur staður. Þar var síðasta náttúrlega birkiskóginum í Eyjafirði bjargað með friðun á fyrstu árum Skógræktarfélags Eyfirðinga. Félagið var stofnað 11. maí 1930 og fagnar því 85 ára afmæli á þessu ári. Það er elst starfandi skógræktarfélaga á Íslandi.
Birkivöllur - nýtt samkomusvæði í Kjarnaskógi
|
https://www.akureyri.is/is/frettir/syningarlok-i-listasafninu-a-syningu-mireyu-samper-listamannaspjall-a-laugardag
|
Sýningarlok í Listasafninu á sýningu Mireyu Samper. Listamannaspjall á laugardag.
Sýningu Mireyu Samper, Endurvarp, lýkur næstkomandi sunnudag 16. ágúst í Listasafninu á Akureyri. Af því tilefni verður boðið upp á listamannaspjall með Mireyu á laugardag kl. 15 og er aðgangur ókeypis.
Mireya Samper útskrifaðist frá Ecole d’Art de Luminy í Marseille í Frakklandi 1993. Hún stundaði einnig nám við Myndlista- og handíðaskóla Íslands 1987-90 og Academia di Bologna á Ítalíu 1992. Hún hefur haldið fjölda einkasýninga á Íslandi og erlendis auk þess að taka þátt í fjölmörgum samsýningum. Mireya er stofnandi, framkvæmdastjóri og listrænn stjórnandi alþjóðlegu listahátíðarinnar Ferskir vindar.
Sýningin Endurvarp endurspeglar ferli og áhrif sem Mireya hefur unnið með og upplifað, bæði á Íslandi og í Japan, undanfarin misseri. Fjallað er um innri og ytri kosmós, óendanleikann, eilífðina, endurtekninguna og hringrásina – innri og ytri hringrás.
Á sýningunni er að finna innsetningu, tví- og þrívíð verk eftir Mireyu ásamt verkum eftir japönsku gestalistamennina Tomoo Nagaii sem samdi hljóðverk með innsetningunni og vídeó verk eftir Higuma Haruo unnið uppúr samvinnu hans og Mireyu með sömu innsetningu. Innsetningin er einskonar „íhugunarrými“ – gestum sýningarinnar býðst að fara inn í rýmið, setjast eða leggjast og gefst þar tækifæri til íhugunar. Þá er einnig japanska gjörningalistakonan Kana Nakamura þátttakandi í sýningunni. Pappírsverkin á sýningunni eru öll unnin á japanskan washi pappír og flest þeirra með tækni sem Mireya hefur þróað og gerir þau ljóshleypin og kallar fram nýja eiginleika í pappírnum.
Sýningin er opin kl. 10-17 fram að lokun á sunnudaginn. Aðgangur er ókeypis.
Mireya Samper
|
https://www.akureyri.is/is/frettir/heimsokn-a-akureyri
|
Kínverski sendiherrann í heimsókn
Kínverski sendiherrann á Íslandi Zhang Weidong heimsótti Akureyri sl. föstudag og átti m.a. fund með Guðmundi Baldvin Guðmundssyni formanni bæjarráðs. Zhang Weidong hefur farið víða um Norðurland síðustu daga til þess að kynna sér starfsemi sveitarfélaganna og mannlífið.
Þeir Guðmundur Baldvin ræddu ýmis mál svo sem atvinnulífið á Akureyri og vaxandi ferðamennsku en kínverskum ferðamönnum hefur fjölgað mjög á Íslandi á síðustu árum. Þeir voru sammála um að mikilvægt væri að koma á millilandaflugi um Akureyrarflugvöll. Eftir fundinn heimsótti sendiherrann m.a. Háskólann á Akureyri.
Zhang Weidong hefur í yfir 30 ár starfað í kínversku utanríkisþjónustunni en kom til starfa á Íslandi á síðasta ári.
Kínverski sendiherrann á Íslandi Zhang Weidong og Guðmundur Baldvin Guðmundsson formaður bæjarráðs.
|
https://www.akureyri.is/is/frettir/rumlega-500-konur-fra-31-thjodlandi-saekja-akureyri-heim
|
Rúmlega 500 konur frá 31 þjóðlandi sækja Akureyri heim
Rúmlega 500 konur frá 31 þjóðlandi heimsækja Akureyri en dagana 20.-23. ágúst fer fram á Akureyri alheimsráðstefna Ladies Circle International og er þetta í annað skipti sem ráðstefnan er haldin hér á landi. Ladies Circle eru alheimssamtök sem hafa vinsemd og virðingu að leiðarljósi, láta gott af sér leiða með fjölbreyttri góðgerðarstarfsemi og stuðla að fræðslu og samskiptum kvenna. 15 klúbbar eru starfandi á Íslandi undir hatti Ladies Circle.
Á fimmtudag kl. 18 er setning ráðstefnunnar í Íþróttahöllinni á Akureyri. Gera má ráð fyrir að þar verði hátt í 600 gestir og mun m.a. frú Vigdís Finnbogadóttir fyrrum forseti Íslands og Eiríkur Björn Björgvinsson bæjarstjóri ávarpa þá við setninguna. Að henni lokinni eða klukkan 19 mun stór og myndarleg skrúðganga þramma sem leið liggur frá Íþróttahöllinni að menningarhúsinu Hofi og er lagt upp með að þjóðirnar klæðist þjóðbúningum eða klæðum sem minna á heimalandið.
Bæjarbúar eru hvattir til að fjölmenna á leið skrúðgöngunnar og fagna fjölbreytileikanum.
|
https://www.akureyri.is/is/frettir/leidsogn-um-not
|
Leiðsögn um NOT
Á morgun, fimmtudaginn 20. ágúst, kl. 12.15-12.45 verður boðið upp á leiðsögn um sýninguna NOT – norðlensk vöruhönnun í Listasafninu á Akureyri, Ketilhúsi. Hlynur Hallsson, safnstjóri, tekur á móti gestum og fræðir þá um sýninguna og einstaka verk. Aðgangur er ókeypis.
Þátttakendur sýningarinnar eru María Rut Dýrfjörð, Helga Björg Jónasardóttir Sveinbjörg Hallgrímsdóttir, Sandra Kristín Jóhannesdóttir og Herdís Björk Þórðardóttir. Í hönnunarferlinu var unnið út frá orðinu hús-gagn með vísun til nytjahluta sem gagnast á heimilum. Að auki setti hópurinn sér það markmið að nýta þekkingu og tækjakost norðlenskra fyrirtækja til framleiðslu á vörunum. Afraksturinn er alíslenskar vörur, hannaðar og framleiddar að mestu leyti á heimaslóðum.
Sýningin stendur til 30. ágúst og er opin þriðjudaga til sunnudaga kl. 10-17. Leiðsögn um sýningarnar í Listasafninu / Ketilhúsinu er alla fimmtudaga.
|
https://www.akureyri.is/is/frettir/enginn-titill-63
|
A! Gjörningahátíð haldin í fyrsta sinn
A! Gjörningahátíð verður haldin í fyrsta sinn dagana 3. - 6. september 2015. Stefnt er að því að hún verði að árlegum viðburði. Að hátíðinni standa Listasafnið á Akureyri, Leiklistarhátíðin LÓKAL, Reykjavík Dance Festival, Menningarfélag Akureyrar og Kynningarmiðstöð íslenskrar myndlistar með stuðningi frá Myndlistarsjóði.
Fjölbreyttir gjörningar myndlistarmanna og sviðslistafólks verða á A! og meðal þeirra sem fram koma eru Magnús Pálsson, Anna Richardsdóttir, Katrín Gunnarsdóttir, Snorri Ásmundsson, Þóra Sólveig Bergsteinsdóttir, Marta Nordal, Freyja Reynisdóttir & Brák Jónsdóttir, Örn Ingi Gíslason, Hekla Björt Helgadóttir, Choreography Rvk og Kriðpleir.
A! fer fram víðsvegar um Akureyri og teygir anga sína til Hjalteyrar. Meðal annars verða settir upp gjörningar í kirkjutröppunum, uppskipunarskemmu á Oddeyri, Verksmiðjunni á Hjalteyri og nokkrir gjörningar verða Menningarhúsinu Hofi og í Listasafninu á Akureyri, Ketilhúsi. Auk þess verður „off venue” dagskrá í Listagilinu og víðar og á sama tíma fer fram vídeólistahátíðin Heim.
Dagskrá A! verður gefin út í lok ágúst og mun marka lokin á Listasumri sem staðið hefur frá byrjun júní. Ókeypis verður á öll verkin á A!
Nánari upplýsingar veitir Guðrún Þórsdóttir: gunnathors@listak.is.
|
https://www.akureyri.is/is/frettir/akureyrarbaer-vill-taka-a-moti-flottamonnum
|
Akureyrarbær vill taka á móti flóttamönnum
Akureyrarbær fagnar því að íslensk stjórnvöld hafi lýst vilja til að taka á móti flóttamönnum á þessu ári og því næsta. Bærinn tekur undir undir með félags- og húsnæðismálaráðherra um að þær þjóðir sem geta, verði að axla ábyrgð og gera sitt til að létta á vanda þeirra sem nú dvelja í flóttamannabúðum á Ítalíu og Grikklandi.
Fullur vilji er hjá Akureyrarbæ að leggja sitt lóð á vogarskálarnar og greiða fyrir því að flóttamönnum verði sköpuð ný tækifæri og góð lífsskilyrði. Akureyrarbær hefur nú þegar sett sig í samband við velferðarráðuneytið og óskað eftir viðræðum um að sveitarfélagið geti við fyrsta tækifæri tekið á móti flóttafólki.
Árið 2003 tók Akureyrarbær á móti 24 flóttamönnum frá fyrrum Júgóslavíu og gekk sú vinna ákaflega vel. Öll stuðningsþjónusta var til fyrirmyndar og bæjarbúar tóku vel á móti þessum nýju íbúum. Allar fjölskyldurnar sem þá komu búa enn á Akureyri.
Nýleg rannsókn sem unnin var á vegum Háskólans á Akureyri sýnir að innflytjendum á Akureyri líður mjög vel, þeir upplifa bæinn öruggan og þægilegan, finnst umhverfið fallegt og telja að öll þjónusta sé til staðar. Stuðningur við innflytjendur er góður og rekur Akureyrarbær m.a. sérstaka upplýsinga- og ráðgjafarþjónustu fyrir íbúa af erlendum uppruna.
|
https://www.akureyri.is/is/frettir/undirbuningur-fyrir-akureyrarvoku-i-fullum-gangi
|
Undirbúningur fyrir Akureyrarvöku í fullum gangi
Akureyrarvaka fer fram helgina 28.-29. ágúst næstkomandi og er undirbúningur í fullum gangi þessa dagana. Á meðal atriða má nefna stórtónleika í Listagilinu með Jónasi Sig, Lay Low og fleirum ásamt Stórsveit Akureyrar undir stjórn Alberto Porro Carmona og gestastjórnandans Samúels J. Samúelssonar, raddir kvenna, draugaslóð, götulist, vísindasetur, porttónleika, alþjóðlegan dans, friðarvöku og margt fleira.
Akureyrarvaka hefst formlega í Lystigarðinum föstudagskvöldið 28. ágúst með dagskránni Rökkurró. Að henni lokinni mun hvert atriðið reka annað og hátíðin nær hámarki í Listagilinu á laugardagskvöldinu. Nánari upplýsingar má sjá á visitakureyri.is og Facebook.
Frá Akureyrarvöku 2014.
|
https://www.akureyri.is/is/frettir/samsyning-30-nordlenskra-listamanna
|
Samsýning 30 norðlenskra listamanna
Á Akureyrarvöku, laugardaginn 29. ágúst kl. 15, verður sýningin Haust opnuð í Listasafninu á Akureyri. Þar munu 30 norðlenskir listamenn leiða saman hesta sína og sýna verk sem ætlað er að gefa innsýn í líflega flóru myndlistar á Akureyri og Norðurlandi. Sýningin verður tvíæringur og afar fjölbreytt, bæði hvað varðar aðferðir og miðla. Til sýnis verða málverk, innsetningar, videóverk, leirverk, skúlptúrar, ljósmyndir, skjáverk, textílverk, teikningar og bókverk.
Í mars síðastliðnum auglýsti Listasafnið á Akureyri eftir umsóknum um þátttöku í haustsýningu safnsins og var forsenda umsóknar að listamenn búi eða starfi á Norðurlandi eða hafi tengingu við svæðið. Alls bárust hátt í 90 umsóknir og sérstaklega skipuð dómnefnd valdi 30 listamenn og verk á sýninguna. Dómnefndina skipuðu Aðalheiður S. Eysteinsdóttir myndlistarkona, Alice Liu myndlistarkona og rekstraraðili gestavinnustofanna Listhúss á Ólafsfirði, Arndís Bergsdóttir hönnuður og doktorsnemi í safnafræði, Ólöf Sigurðardóttir safnstjóri Listasafns Reykjavíkur og Hlynur Hallsson myndlistarmaður og safnstjóri Listasafnsins á Akureyri.
Haustsýningar voru lengi fastur liður í sýningarhaldi hér á landi og erlendis lifa þær víða góðu lífi enn. Haust endurvekur því þá góðu hefð að sýna hvað listamenn á svæðinu eru að fást við.
Listamennirnir sem sýna á sýningunni eru: Arna Valsdóttir, Arnar Ómarsson, Baldvin Ringsted, Bergþór Morthens, Björg Eiríksdóttir, Eiríkur Arnar Magnússon, Freyja Reynisdóttir, Guðmundur Ármann Sigurjónsson, Guðrún Þórisdóttir, Gunnhildur Helgadóttir, Helga Pálína Brynjólfsdóttir, Heiðdís Hólm, Hekla Björt Helgadóttir, Joris Rademaker, Jóna Hlíf Halldórsdóttir, Ingibjörg Guðmundsdóttir, Klængur Gunnarsson, Marina Rees, Ragnheiður Þórsdóttir, Rannveig Helgadóttir, Rósa Sigrún Jónsdóttir, Rósa Júlíusdóttir, Sam Rees, Stefán Boulter, Unnur Óttarsdóttir, Victor Ocares, Þórarinn Blöndal, Þórgunnur Oddsdóttir, Þóra Sólveig Bergsteinsdóttir og Þóra Sigurðardóttir. Sýningarstjóri er Hlynur Hallsson.
Haust stendur til 18. október og er opin þriðjudaga – sunnudaga kl. 12-17. Aðgangur er ókeypis. Leiðsögn um sýningar Listasafnsins er á fimmtudögum kl. 12.15-12.45.
Úr myndaröðinni Þýskir varðturnar eftir Þórgunni Oddsdóttur.
|
https://www.akureyri.is/is/frettir/landsbankinn-uthlutar-styrkjum-vegna-akureyrarvoku-1
|
Landsbankinn úthlutar styrkjum vegna Akureyrarvöku
Landsbankinn hefur úthlutað styrkjum til átta verkefna og viðburða á Akureyrarvöku sem fram fer um næstu helgi. Samtals voru veittar 400 þúsund krónur til verkefnanna og hlaut hvert um sig 50.000 kr. styrk. Styrkveitingin er hluti af samstarfi Akureyrarstofu og Landsbankans sem hefur verið bakhjarl Akureyrarvöku um árabil.
Þema hátíðarinnar í ár er „dóttir-mamma-amma" og er það tilvísun til þeirra kvenna sem hafa lagt hönd á plóg til menningarlífsins á Akureyri, auk þess sem þetta er tilvísun í 100 ára kosningaafmæli kvenna. Við val á verkefnunum var horft til þess hvernig þau tengdust þemanu á sem fjölbreyttastan hátt.
Fjárstuðningur Landsbankans vegna Akureyrarvöku rennur beint til listamanna og hópa sem koma fram á hátíðinni. Þetta er í annað sinn sem Landsbankinn og Akureyrarstofa standa að styrkveitingunni en í úthlutunarnefnd sátu fulltrúar frá Akureyrarstofu og Landsbankanum.
Styrkina hlutu:
Lögin sem amma hlustaði á – Systurnar Una og Eik Haraldsdætur flytja sígild og góð dægurlög.
Götuleikhús Hins hússins – Gjörningar leikhópa Götuleikhússins.
Rósa Margrét Húnadóttir – Draumur hins djarfa manns og sjómannskonurnar sem heima sátu. Fyrirlestur um texta um konur í sjómannalögum.
Daníel Starrason og Magnús Andersen – Ljósmyndasýningin „Móðir“ um daglegt líf mæðra á Akureyri og í London.
Gerður Ósk Hjaltadóttir – Gjörningadanshópur – unglingar segja sögu sína í gegnum dansgjörning.
Nanna Arnfríðardóttir Christensen – Verkefnið „Post a Letter“ þar sem fólk hittist og skrifar bréf, póstkort, ástarbréf og afmæliskort.
Dagbjört Brynja Harðardóttir – Ljósmyndasýningin „Í heimsókn hjá Helgu“ um hina 94 ára gömlu Helgu Jónsdóttur sem býr í Hrísey.
Sellótónleikar Corpo di Strumenti með Steinunni Arnbjörgu Stefánsdóttir og Mathurin – Frægar barokksónötur, ásamt íslenskum og erlendum sönglögum.
Fulltrúar þeirra verkefna sem hlutu styrk frá Landsbankanum vegna Akureyrarvöku ásamt fulltrúum Landsbankans.
|
https://www.akureyri.is/is/frettir/breyting-a-adalskipulagi-akureyrar-2005-2018-og-adalskipulagi-horgarbyggdar-2006-2026-nidurstada-baejarrads-og-sveitarstjornar
|
Breyting á Aðalskipulagi Akureyrar 2005-2018 og Aðalskipulagi Hörgárbyggðar 2006-2026 - niðurstaða bæjarráðs og sveitarstjórnar
Bæjarráð Akureyrarkaupstaðar og sveitarstjórn Hörgársveitar hafa þann 20. ágúst 2015 samþykkt breytingu á Aðalskipulagi Akureyrar 2005-2018 og Aðalskipulagi Hörgárbyggðar 2006-2026 vegna tilfærslu sveitarfélagsmarka til móts við Lón í Hörgársveit.
Breytingin felur í sér að sveitarfélagsmörkin færast til suðurs og austurs á um 160 m kafla og verður mótaður nýr farvegur Lónsár. Land Akureyrarkaupstaðar skerðist um 0,4 ha og land Hörgársveitar stækkar að sama skapi.
Breytingin telst óveruleg og hefur fengið meðferð skv. 2. mgr. 36. gr. skipulagslaga nr. 123/2010.
Þeir sem óska nánari upplýsinga um tillöguna og niðurstöðu bæjarráðs og sveitarstjórnar, geta snúið sér til skipulagsdeildar Akureyrarkaupstaðar, Geislagötu 9, 3. hæð eða skrifstofu Hörgársveitar í Þelamerkurskóla.
26. ágúst 2015
Skipulagsstjóri Akureyrarkaupstaðar
Sveitarstjóri Hörgársveitar
|
https://www.akureyri.is/is/frettir/roskun-a-ferdum-straeto
|
Röskun á ferðum strætó
Bilun varð í einum af vögnum Strætisvagna Akureyrar í morgun og var ákveðið að fella niður leið 2 meðan á viðgerð stæði. Talsverð röskun varð því á þjónustu SVA í hátt á aðra klukkustund og er beðist velvirðingar á því. Rétt fyrir klukkan 9 hafði tekist að gera við bilaða vagninn og eru nú allar leiðir eknar samkvæmt áætlun.
|
https://www.akureyri.is/is/frettir/vistvaenir-bilar-fa-forgang
|
Vistvænir bílar fá forgang
Yfirlýst markmið bæjaryfirvalda á Akureyri er að hamla eins og frekast er kostur gegn notkun mengandi jarðefnaeldsneytis og gera Akureyri þannig smám saman að umhverfisvænu samfélagi til fyrirmyndar fyrir aðra.
Einn þáttur í þessu átaki er að föstudaginn 28. ágúst kl. 15 verða tekin í notkun með formlegum hætti svokölluð vistorkustæði í og við miðbæ Akureyrar. Þar má leggja ökutækjum sem eru knúin hreinum innlendum orkugjöfum, svo sem rafmagni og/eða metan, án þess að stilla bílastæðaklukkur eða óttast sektir. Stæðin verða við Glerártorg, Ráðhús bæjarins, Skipagötu, sunnan við Bautann og við Menningarhúsið Hof.
Um venjuleg klukkustæði er að ræða en þau eru þó grænmáluð og þeir sem aka vistvænum bílum og hyggjast nýta sér stæðin, þurfa að fá sérstaka límmiða hjá Vistorku til að merkja bifreiðar sínar með og forðast þar með sektir.
Bæjarstjóri opnar formlega stæðin við Hof klukkan 15 á föstudag og um leið verða þar til sýnis og reynsluaksturs vistorkubílar. Eigendur vistorkubíla eru hvattir til að mæta á staðinn á sínum bílum.
Verkefnið er hluti af markmiðinu um kolefnishlutlausa Akureyri. Akureyrarbær hefur á síðustu 10 árum verið virkur þátttakandi í því að gera bæinn umhverfisvænni, m.a. með því að bjóða frítt í strætó, með lagningu göngu- og hjólreiðstíga, framleiðslu metans og lífdísils og byggingu jarðgerðarstöðvar. Vistorkustæðin eru enn eitt skref bæjarins í átt að jarðefnaeldsneytislausu samfélagi.
Stæðin merkt við Ráðhús bæjarins.
|
https://www.akureyri.is/is/frettir/akureyrarvaka-hefst-i-dag-1
|
Akureyrarvaka hefst í dag
Akureyrarvaka,afmælishátíð Akureyrarbæjar fer fram 28.-29. ágúst og er þemað að þessu sinni dóttir –mamma-amma en það er tilvísun til þeirra kvenna sem hafa lagt sitt af mörkum til menningarlífs bæjarins auk þess sem 100 ára kosningaafmælis kvenna er fagnað í ár.
Hátíðin hefst föstudagskvöld með setningu í Lystigarðinum þar sem rómantíkin ræður ríkjum með suðrænum ljóðadjass og Stórsveit Tónlistarskólans á Akureyri ásamt Samúel J. Samúelssyni. Eftir rómantíkina tekur við Draugaslóð í Innbænum þar sem verur af öðrum heimi yfirtaka þennan elsta hluta bæjarins. Þeir sem taka ekki sénsinn á draugunum geta skellt sér á Porttónleika í miðbænum eða sing-a long tónleika í Hofi með Sinfóníuhljómsveit Norðurlands.
Á laugardag er upplagt að hefja daginn með heimsókn í Grasrót-Iðngarða sem er í gamla Slippnum og leggja svo leið sína í miðbæinn og Listagilið. Það verður dagskrá á Ráðhústorgi frá kl. 13 með danskennslu, gjörningi, barrokktónleikum, ljósmyndasýningu og fl. og í Listagilinu verður opnun sýninga, Dj,heil vegglengja verður máluð út frá þemanu dóttir-mamma-amma og fl. Í Rósenborg taka vísindin yfir í Vísindasetrinu með allskonar tilraunum, sprengjum, slími,sjálflýsandi örverum, heimsspeki, ísgöngum og fleiru uppátækjasömu.
Listamaðurinn Guido heimsækir Akureyrarvöku í annað sinn en hann málaði í DIMMALIMM á vegg Amaróhússins. Að þessu sinni ætlar hann að mála á ferjuna Sæfara sem leggst við Torfunefsbryggju á föstudagskvöld og mun Selina Miles heimildakvikmyndagerðarkona taka upp gjörninginn.
Á laugardagskvöld verða stórtónleikar neðst í Listagilinu kl. 21-23 þar sem hin 75 ára Stórsveit Tónlistarskólans á Akureyri undir stjórn Alberto Porro Carmona spilar og er Samúel J. Samúelsson gestastjórnandi. Fram koma Jónas Sig, Lay Low og hljómsveit, stúlknakór og eldri barnakór Akureyrarkirkju og söngkonurnar Hafdís Þorbjörnsdóttir og Brynja Elín Birkisdóttir og verður tónleikunum útvarpað á Rás 2.
Strax að loknum tónleikum verður Friðarvaka þar sem kastljósinu er beint að vandamálinu sem kynferðislegt ofbeldi er í þjóðfélaginu og þeirri staðreynd að byltingin hefst hjá okkur sjálfum. Seld verða kerti alla Akureyrarvöku á 500 kr. sem eru til styrktar Aflinu, samtökum gegn kynferðis- og heimilisofbeldi og verður kertunum raðað upp kirkjutröppurnar undir stjórn Súlna, björgunarsveitarinnar á Akureyri og sjálfboðaliðum frá nokkrum kvennasamtökum. Á meðan syngur kammerkórinn Hymnodia undir stjórn Eyþórs Inga Jónssonar. Kveikt er á kertum fyrir friði í heimilinum og friði í heiminum.
Þetta er aðeins brotabrot af dagskrá Akureyrarvöku en hana má einnig finna áwww.visitakureyri.is og á Facebook.com/akureyrarvaka.
Helstu máttarstólpar Akureyrarvöku eru Samskip, Exton, Landsbankinn, Menningarráð Eyþings, Flugfélag íslands, Tónlistarskólinn á Akureyri, Norðurorka, verkfræðistofan Efla, Háskólinn á Akureyri, Gula villan, Apotek Guesthouse, Húsasmiðjan, Íslandsbanki, RUB23, Hótel Kea, Bautinn, Strikið, T-bone Steakhouse og Kung Fu Express, IceWear og fl.
Friðarvaka 2014
|
https://www.akureyri.is/is/frettir/akureyrarvaka-bydur-heim
|
Akureyrarvaka býður heim
Akureyrarvaka var sett í Lystigarðinum í gær og áfram halda herlegheitin í dag. Í Vísindasetrinu er Ævar vísindamaður búinn að koma sér fyrir með ryksuguhanska og slím, þarna verða sprengjusérfræðingar, brjálað vísindafólk, vitneskjan um hvernig íshellir er gerður, Vísindaskóli unga fólksins, hlýnun jarðar sýnd á grafískan hátt og fleira. Í Listagilinu stendur yfir málun veggverks eftir þemanu dóttir-mamma-amma, og frá klukkan tvö rekur hver opnunin aðra í sýningarsölum og galleríum. Tweed Ride hjólakeppnin hefst klukkan 14 við Akureyrarkirkju og endar við Akureyrar backpackers en þar er einmitt líka viðburðurinn Sendibréf eða "Post a letter" þar sem sest er niður og bréf skrifuð og send upp á gamla mátann. Á Torfunefsbryggju málar listamaðurinn Guido á ferjuna Sæfara og hægt verður að hlýða á frásögn Rósu Húnadóttur um konur í sjómannalögum. Á Kaffi Ilm lesa akureyrskar konur af erlendu bergi brotnar sín uppáhaldsljóð á móðurmálinu og á Götubarnum koma Vandræðaskáldin sér fyrir með tvær sýningar. Í Davíðshúsi ætlar Valgerður H. Bjarnadóttir að fjalla um móðurina í verkum skáldsins og í gluggum Eymundsson má sjá ljósmyndasýninguna "Í heimsókn hjá Helgu" með ljósmyndum Dagbjartar Brynju Harðardóttur. Þetta og fjölmargt fleira yfir daginn.
Akureyrarvaka nær svo hámarki í kvöld, annarsvegar með stórtónleikum stórsveitar Akureyrar undir stjórn Alberto Porro Carmona og gestastjórnandans Samúels J. Samúelssonar ásamt góðum gestum og hinsvegar er það Friðarvakan sem hefst strax að tónleikum loknum eða klukkan 23. Í kvöld hefst dagskrá á Ráðhústorgi kl. 20 og nær til kl. 21 þegar stórtónleikarnir neðst í Listagilinu hefjast en eir standa til kl. 23. Þar er Stórsveit Akureyrar undir stjórn Alberto Porro Carmona gestgjafi á sviði. Sveitin tekur á móti gestastjórnandanum Samúel J. Samúelssyni, Jónasi Sig, stúlknakór og eldri barnakór Akureyrarkirkju undir stjórn Sigrúnar Mögnu Þórsteinsdóttur, Hafdísi Þorbjörnsdóttur, Brynju Elínu Birkisdóttur og einnig stíga á svið söngkonan Lay Low og hljómsveit. Hamingjan verður í aðalhlutverki á tónleikunum.
Að tónleikum loknum er komið að Friðarvökunni en með henni er kastljósinu beint að þeim vanda sem kynferðislegt ofbeldi er í þjóðfélaginu. Byltingin hefst hjá okkur sjálfum! Kertum verður raðað upp kirkjutröppurnar undir stjórn Súlna, björgunarsveitarinnar á Akureyri og munu sjálfboðaliðar m.a. frá Soroptimistaklúbbi Akureyrar og Zontaklúbbi Akureyrar sjá um að raða kertunum í samvinnu við gesti Akureyrarvöku en þau verða seld víða um miðbæinn, kosta 500 kr. og eru til styrktar Aflinu, samtökum gegn heimilis- og kynferðisofbeldi. Fylgist með dagskrá Akureyrarvöku á www.visitakureyri.is og á Facebook.com/akureyrarvaka.
Helstu máttarstólpar Akureyrarvöku eru Samskip, Exton, Landsbankinn, Menningarráð Eyþings, Flugfélag íslands, Tónlistarskólinn á Akureyri, Norðurorka, verkfræðistofan Efla, Háskólinn á Akureyri, Gula villan, Apotek Guesthouse, Húsasmiðjan, Íslandsbanki, RUB23, Hótel Kea, Bautinn, Strikið, T-bone Steakhouse og Kung Fu Express, IceWear og fl.
Lystigardurinn -Akureyrarvaka 2015
|
https://www.akureyri.is/is/frettir/nr-752-2015-auglysing-um-skipulagsmal-i-akureyrarkaupstad
|
Nr. 752/2015 AUGLÝSING um skipulagsmál í Akureyrarkaupstað
Bæjarráð Akureyrarkaupstaðar hefur þann 13. ágúst 2015 samþykkt breytingu á deiliskipulagi Naustahverfis, reits 28 og Naustagötu, vegna Krókeyrarnafar 21.
Breytingin felur í sér að hámarksbyggingarmagn á lóð nr. 21 við Krókeyrarnöf er aukið í 351 m². Þar með er heimilt að gera íbúðarrými undir svölum.
Deiliskipulagstillagan hefur hlotið meðferð í samræmi við 2. mgr. 43. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 14. ágúst 2015,
Anna Bragadóttir, verkefnastjóri skipulagsmála.
B deild - Útgáfud.: 28. ágúst 2015
|
https://www.akureyri.is/is/frettir/malbikun-i-siduhverfi
|
Malbikun í Síðuhverfi
Í dag, mánudaginn 31. ágúst, er unnið að malbikun við nýtt hringtorg á gatnamótum Borgarbrautar og Bugðusíðu og er svæðið lokað fyrir allri umferð meðan á malbikun stendur. Strætisvagnar keyra um Bröttusíðu og Borgarbraut að Merkigili á meðan. Biðskýli í Bugðusíðu og Vestursíðu verða því ekki virk á þessum tíma. Reiknað er með að framkvæmdir standi yfir fram yfir miðja viku en opnað verður aftur fyrir umferð um leið og færi gefst.
Beðist er velvirðingar vegna óþæginda sem af þessu kunna að hljótast og um leið er óskað eftir að vegfarendur sýni tillitsemi meðan á framkvæmdum stendur.
Smellið á myndina til að sjá stærri útgáfu.
|
https://www.akureyri.is/is/frettir/viltu-vera-i-utsvari
|
Viltu vera í Útsvari?
Nú er auglýst eftir fólki til að keppa fyrir hönd Akureyrar í spurningakeppni sveitarfélaganna Útsvari sem verður á dagskrá Sjónvarpsins í vetur. Vilt þú bjóða þig fram eða ertu með ábendingu um efnilegan keppanda?
Sendið endilega tölvupóst á netfangið akureyrarstofa@akureyri.is sem allra fyrst.
Lið Akureyrar í fyrra skipuðu Börkur Már Hersteinsson líffræðikennari við VMA, Brynhildur Þórarinsdóttir rithöfundur og dósent við kennaradeild HA og Urður Snædal prófarkalesari.
|
https://www.akureyri.is/is/frettir/verk-listamannsins-guido-a-saefara-tilbuid-akureyrarvaka-thakkar-fyrir-sig
|
Verk listamannsins Guido á Sæfara tilbúið - Akureyrarvaka þakkar fyrir sig
Akureyrarvöku lauk á laugardagskvöldið með stórtónleikum í Listagilinu þar sem fram komu Stórsveit Tónlistarskólans á Akureyri undir stjórn Alberto Porro Carmona, Samúel J. Samúelsson, Jónas Sig, Lay Low og hljómsveit, stúlknakór og eldri barnakór Akureyrarkirkju undir stjórn Sigrúnar Mögnu Þórsteinsdóttur, Hafdís Þorbjörnsdóttir og Brynja Elín Birkisdóttir. Að tónleikum loknum var komið að Friðarvöku þar sem kertum sem seld voru til styrktar Aflinu, samtökum gegn heimilis- og kynferðisofbeldi, var raðað upp kirkjutröppurnar og með því var samstaða sýnd þolendum ofbeldis og hvatning um að gera heiminn betri. Með Friðarvökunni var smiðshöggið rekið á velheppnaða Akureyrarvöku, þar sem hver viðburðinn rak annan og mátti sjá fjölmargar áhugaverða viðburði sem tengdust beint þema hátíðarinnar dóttir-mamma-amma. Aðfararnótt mánudagsins leit svo ljós einn af stærri viðburðum Akureyrarvöku en þá var myndin sem listamaðurinn Guido van Helten málaði á Grímseyjarferjuna Sæfara tilbúin. Listamaðurinn og kvikmyndagerðarkonan Selina Miles fóru svo með ferjunni að verki loknu til Grímseyjar þar sem þau hittu m.a. nemendur grunnskólans í Grímsey.
Akureyrarvaka vill þakka þeim fjölda fyrirtækja sem stóðu við baki á hátíðinni en það voru: Helstu máttarstólpar Akureyrarvöku eru Samskip, Exton, Landsbankinn, Menningarráð Eyþings, Flugfélag Íslands, Tónlistarskólinn á Akureyri, Norðurorka, verkfræðistofan Efla, Háskólinn á Akureyri, Gula villan, Apotek Guesthouse, Húsasmiðjan, Íslandsbanki, RUB23, Hótel Kea, Bautinn, Strikið, T-bone Steakhouse og Kung Fu Express, IceWear,Hamborgarafabrikkan og fl.
Grímseyjarferjan Sæfari
|
https://www.akureyri.is/is/frettir/markadssetning-akureyrarflugvallar
|
Markaðssetning Akureyrarflugvallar
Á fundi bæjarstjórnar Akureyrar í gær var samþykkt með öllum greiddum atkvæðum bókun um mikilvægi þess að fjármagn verði sett í að markaðssetja Akureyrarflugvöll sem áfangastað fyrir beint flug. Bókunin er svohljóðandi:
Beint millilandaflug um Akureyrarflugvöll er forsenda þess að hægt sé að byggja upp öflugt atvinnulíf á Norðurlandi, hvort sem um er að ræða ferðaþjónustu eða aðrar atvinnugreinar sem byggja á góðum tengingum við erlenda markaði. Með öflugum stuðningi við millilandaflug um Akureyrarflugvöll er Byggðaáætlun 2014-2017 fylgt eftir, en þar er tekið fram í 1.3. f. Bættar samgöngur: "Áfram verði stutt við áætlanir flugklasans á Norðurlandi um að tryggja beint millilandaflug til Akureyrar." Með öflugum stuðningi er einnig unnið í samræmi við Ferðamálaáætlun 2011-2020 þar sem kemur fram að það þurfi "að standa að markvissri uppbyggingu áfangastaða, öflugri vöruþróun og kynningarstarfi til að skapa tækifæri til að lengja ferðamannatímabilið um land allt, minnka árstíðasveiflu og stuðla að betri dreifingu ferðamanna um landið." Ennfremur er í Sóknaráætlun Norðurlands eystra tiltekið að koma verði á reglulegu millilandaflugi um Akureyrarflugvöll - allt árið. Verkefnið hefur verið leitt af heimamönnum undanfarin ár og mikilvægt að nú fáist öflugur stuðningur frá ríkinu til þess að hægt sé að ljúka verkefninu með samningagerð við flugfélag um beint millilandaflug.
Verkið Flugsýn eftir Nóa. Mynd: Ragnar Hólm.
|
https://www.akureyri.is/is/frettir/nordurheimskautsbaugshlaup-a-laugardaginn
|
Norðurheimskautsbaugshlaup á laugardaginn
Laugardaginn 5. september nk. verður Norðurheimskautsbaugshlaup TVG Zimsen þreytt í fjórða skipti í Grímsey. Hlaupið hefur unnið sér fastan sess og þeir sem hafa tekið þátt undangengin þrjú ár eru einróma um að það sé með skemmtilegri almenningshlaupum á Íslandi og hefur það undanfarin tvö ár skorað hátt í vali vali lesenda vefjarins hlaup.is á utanvegahlaupum ársins.
Nánari upplýsingar um Norðurheimskautsbaugshlaupið.
Facebook síða hlaupsins.
Hlaupararnir í fyrra.
|
https://www.akureyri.is/is/frettir/utbod-a-snjomokstri-og-halkuvornum
|
Útboð á snjómokstri og hálkuvörnum
Framkvæmdadeild Akureyrarbæjar, fyrir hönd Bæjarsjóðs Akureyrar, óskar eftir tilboðum í tímavinnu við snjómokstur og hálkuvarnir á Akureyri árin 2015-2018. Verkefnið felst í hreinsun á snjó og krapa af götum, gangstígum og bifreiðastæðum ásamt snjómokstri og akstri auk sandburðar á götur, gangstíga og bifreiðastæði.
Útboðsgögnin eru afhent á netfanginu km@mannvit.is frá og með 29. júlí 2015. Tilboðum skal skila í þjónustuanddyri Akureyrarbæjar eigi síðar en þriðjudaginn 29. september 2015 kl. 13.00 (einnig rafrænt) og verða þau þá opnuð í fundarsal á 2. hæð Ráðhúss að viðstöddum þeim bjóðendum, eða fulltrúum þeirra, sem þess óska.
Mynd: Ragnar Hólm Ragnarsson.
|
https://www.akureyri.is/is/frettir/althjodadagur-laesis-segdu-mer-sogu
|
Alþjóðadagur læsis - Segðu mér sögu
Þriðjudaginn 8. september verður Alþjóðadegi læsis fagnað um heim allan og sem fyrr taka Íslendingar þátt. Á Akureyri verður unnið með þemað „Segðu mér sögu“. Innra með okkur öllum búa alls kyns sögur, því öll segjum við frá einhverju á hverjum degi. Fyrr á öldum var sérstakur sögustóll settur undir sagnameistarann þegar hann talaði og í ár verður þessi siður endurvakinn. Í hádeginu þann 8. september verða sagðar sögur í sérmerktum sögustól á Bókasafni Háskólans á Akureyri og kl 16:00 setjast þekktir einstaklingar í sögustól í Eymundsson bókabúð. Gera má ráð fyrir mikilli skemmtun fyrir alla aldurshópa þegar sagnamenn opna hjarta sitt í stólnum. Í Eymundsson verður á sama tíma boðið upp á ljúffengar lestrarvöfflur fyrir gesti og gangandi. Á Amtsbókasafninu verða til sýnis rafrænar sögur sem nemendur úr leik- og grunnskólum bæjarins hafa skapað með aðstoð snjalltækja og kl. 18:00 býður Vilhjálmur Bergmann Bragason til sögusmiðju á Bryggjunni, veitingastað. Ætla má að viðburðir dagsins verði í senn uppspuni frá rótum og jafnvel saga til næsta bæjar.
Að dagskránni standa Miðstöð skólaþróunar við Háskólann á Akureyri, Bókasafn Háskólans á Akureyri, Amtsbókasafnið og Skóladeild Akureyrarbæjar í samvinnu við Eymundsson, Mjólkursamsöluna, Ekruna og Bryggjuna.
Alþjóðadagur læsis
|
https://www.akureyri.is/is/frettir/skipulagslysing-fyrir-glerargotu-og-hvannavelli
|
Skipulagslýsing fyrir Glerárgötu og Hvannavelli
Unnið er að gerð deiliskipulags fyrir íbúðar-, verslunar- og þjónustusvæði sem afmarkast af Glerárgötu, Hvannavöllum og Tryggvabraut. Skipulagslýsingin liggur frammi í þjónustuanddyri Ráðhúss Akureyrar og er einnig aðgengileg hér fyrir neðan.
Skipulagslýsing
Ábendingum er hægt að koma á framfæri skriflega til skipulagsdeildar í Ráðhúsi Akureyrar, Geislagötu 9, 600 Akureyri eða á netfangið: skipulagsdeild@akureyri.is fyrir 23. september 2015.
Skipulagsstjóri Akureyrarkaupstaðar
|
https://www.akureyri.is/is/frettir/listasumar-og-a
|
Listasumar og A!
Listasumri á Akureyri lauk um síðustu helgina með Gjörningahátíðinni A! þar sem boðið var upp á 14 gjörninga víðsvegar um bæinn og í nágrenni hans. Listasumar var endurvakið eftir nokkurra ára dvala og stóð frá 12. júní til 6. september.
Á dagskrá Listasumars voru yfir 200 viðburðir á sviðum lista og má þar nefna tónlistarhátíðina Ym, sólarhrings dagskrá á Jónsmessunni og RÓT2015. A! Gjörningahátíð var síðasti dagskrárliðurinn á Listasumri og sóttu um 1.300 manns hátíðina sem stóð frá fimmtudegi fram á sunnudag og má með sanni segja að Akureyringar og nærsveitarmenn hafi hrifist með.
Frá Gjörningalistahátíðinni A!
|
https://www.akureyri.is/is/frettir/althjodadagur-sjalfsvigsforvarna-er-i-dag
|
Alþjóðadagur sjálfsvígsforvarna er í dag
Haldið verður upp á Alþjóðadag sjálfsvígsforvarna með fjölbreyttri dagskrá í fjórum byggðarlögum á landinu í dag, fimmtudaginn 10. september 2015. Á Akureyri stendur Samhygð, samtök um sorgarviðbrögð, fyrir minningarstund í Akureyrarkirkju kl. 20 um þá sem fallið hafa fyrir eigin hendi. Þar flytur Hrafn Gunnar Hreiðarsson erindi.
Sr. Svavar A. Jónsson sér um stundina. Jónas Þór og Pálmi sjá um söng og undirleik. Kveikt verður á kertum til minningar um þau látnu. Kaffi og spjall að lokinni minningarstundinni í fundarherbergi Safnaðarheimilisins.
Allir eru hjartanlega velkomnir.
Nánar má lesa um Alþjóðadag sjálfsvígsforvarna á heimasíðu Embættis landlæknis.
|
https://www.akureyri.is/is/frettir/nr-796-2015-auglysing-um-skipulagsmal-i-akureyrarkaupstad-fristundabyggd-vid-budargil
|
Nr. 796/2015 Auglýsing um skipulagsmál í Akureyrarkaupstað. Frístundabyggð við Búðargil
Breyting á deiliskipulagi Búðargils.
Bæjarráð Akureyrarkaupstaðar hefur þann 6. ágúst 2015 samþykkt deiliskipulagsbreytingu fyrir Búðargil.
Breytingin felur m.a. í sér að lóð nr. 2 við Sunnutröð stækkar til suðurs um 3.373 m². Byggingarreitur D lengist og heimilt verður að bæta við þremur frístundahúsum. Byggingarreitur B minnkar og bætt verður við bílastæðum.
Breyting á deiliskipulagi Innbæjarins.
Bæjarráð Akureyrarkaupstaðar hefur þann 6. ágúst 2015 samþykkt deiliskipulagsbreytingu fyrir Innbæinn.
Breytingin felur í sér að afmörkun skipulagssvæðisins breytist til samræmis við skipulagsmörk Búðargils.
Deiliskipulagstillögurnar hafa hlotið meðferð í samræmi við 1. mgr. 43. gr. skipulagslaga nr. 123/2010 og öðlast þær þegar gildi.
F.h. Akureyrarkaupstaðar, 25. ágúst 2015,
Anna Bragadóttir, verkefnastjóri skipulagsmála.
B deild - Útgáfud.: 9. september 2015
|
https://www.akureyri.is/is/frettir/rymisthraedir-ragnheidar
|
Rýmisþræðir Ragnheiðar
Laugardaginn 12. september kl. 15 verður opnuð í Listasafninu á Akureyri, Ketilhúsi, sýning á verkum Ragnheiðar Bjarkar Þórsdóttur undir yfirskriftinni Rýmisþræðir.
Þræðir tengja Ragnheiði Björk við lífið, upprunann og uppsprettuna. Þeir eru í senn efniviðurinn og viðfangsefnið í listsköpun hennar og mynda uppistöðu, ívaf og þannig verkin sjálf. Þráðurinn er eins og blýantur og vefnaður eins og teikning úr þráðum.
Eftir brautskráningu frá textíldeild Myndlista- og handíðaskóli Íslands 1984 stundaði Ragnheiður meistaranám í textíl við John F. Kennedy University frá 1984-1985. Hún lauk uppeldis- og kennslufræði frá KHÍ 1990 og lauk M.Ed. námi frá Háskólanum á Akureyri 2009. Samhliða því að starfa sem textíllistamaður hefur Ragnheiður verið kennari í Verkmenntaskólanum á Akureyri í 27 ár og er jafnframt formaður Félags íslenskra vefnaðarkennara. Ragnheiður var bæjarlistamaður á Akureyri 2014-2015.
Sýningin Rýmisþræðir stendur til 25. október og er opin þriðjudaga til sunnudaga kl. 12-17. Leiðsögn um sýningar Listasafnsins á Akureyri er alla fimmtudaga kl. 12.15-12.45. Aðgangur er ókeypis.
Meðan á sýningunni stendur mun Ragnheiður reglulega vinna við vefnað í Ketilhúsinu.
|
https://www.akureyri.is/is/frettir/soguvordur-i-grimsey
|
Söguvörður í Grímsey
Settar hafa verið upp tvær nýjar söguvörður í Grímsey. Á annarri þeirra er fjallað almennt um eyjuna og byggðina þar en á hinni um velgjörðarmann Grímseyinga, Daniel Willard Fiske. Söguvörðurnar eru sambærilegar við þær sem settar hafa verið upp á Akureyri en skiltin eru unnin af Akureyrarstofu og Minjasafninu á Akureyri fyrir styrk sem Kvenfélag Grímseyjar hlaut úr Menningarsjóði Eyþings.
Hönnunarstofan Blek sá um frágang á skiltunum en prentun og uppsetning þeirra var í höndum framkvæmdadeildar Akureyrarbæjar.
Á heimasíðunni Visitakureyri.is má skoða söguvörðurnar í Grímsey og þær sem settar hafa verið upp á Akureyri.
Söguvarðan um Fiske.
|
https://www.akureyri.is/is/frettir/radherra-i-heimsokn
|
Ráðherra í heimsókn
Iðnaðar- og viðskiptaráðherra, Ragnheiður Elín Árnadóttir, heimsótti Akureyri og Grímsey á mánudaginn. Í heimsókninni kynnti Ragnheiður sér orkuframleiðslu á Akureyri og fyrirtæki í hugbúnaðargeiranum, auk þess að heimsækja Atvinnuþróunarfélag Eyjafjarðar og Menningarfélag Akureyrar. Megintilgangur heimsóknarinnar var þó að heimsækja Grímsey og fundaði hún þar með hverfisráði eyjarinnar.
Ráðherra í heimsókn hjá Norðurorku.
|
https://www.akureyri.is/is/frettir/evropsk-samgonguvika-hafin
|
Evrópsk samgönguvika hafin
Evrópsk samgönguvika er hafin á Akureyri og stendur til 22. september. Markmið vikunnar er að hvetja fólk til umhugsunar um eigin ferðavenjur og virkja það til að nota almenningssamgöngur, hjóla eða ganga. Hér í bæ verður meðal annars efnt til ljósmyndasamkeppni, göngu- og hjólreiðaleiðir kynntar, bílastæðum breytt í almenningsgarð o.s.frv.
Þema ljósmyndasamkeppninnar er "Hjólað með fjölskyldunni" og er glæsilegt reiðhjól í verðlaun fyrir bestu myndina sem sérstök dómnefnd velur. Sendið myndir á netfangið samak@akureyri.is eða merkið þær samak15 á Instagram.
Dagskrá vikunnar er þessi:
Miðvikudagurinn 16. september - Dagur íslenskrar náttúru
Göngu- og fræðsluferð um óshólma Eyjafjarðarár undir leiðsögn Ólafs Kjartanssonar. Gangan hefst kl. 18.00 við bílastæði sunnan flugvallar.
Fimmtudagurinn 17. september - Krossanesborgir
Göngu- og fræðsluferð um fólkvanginn í Krossanesborgum undir leiðsögn Jóns Inga Cæsarssonar. Gangan hefst kl. 17.00 á bílastæði norðan Byko.
Föstudagurinn 18. september - Stæðaæði / Park(ing) Day
Í byrjun vikunnar var bílastæðum við Pennann í göngugötunni breytt í almenningsgarð. Þennan dag er fólk sérstaklega hvatt til að nýta sér almenningsgarðinn.
Laugardagurinn 19. september - Hjóladagur fjölskyldunnar
Frábær skemmtun fyrir börn og fullorðna. Grillaðar pylsur og drykkir í boði.
Kl. 12.30: Hjólreiðafélag Akureyrar leiðir hjólalestir frá grunnskólum bæjarins að Hofi. Þaðan hjólar hópurinn stuttan hring. Frekari upplýsingar má finna á vef Hjólreiðafélags Akureyrar www.hfa.is.
Kl. 13.30: Dagskrá á Ráðhústorgi
Grillaðar pylsur og drykkir í boði
Vígsla á nýjum hjólastæðum við Skátagil
Kynning á hjólum og hjólaleiðum á vegum Hjólreiðafélags Akureyrar
Börnin fá að skreyta göturnar
Strætó og slökkviliðið mætir á svæðið og hægt verður að taka myndir í bílstjórastólunu
Sunnudagurinn 20. september - Hjólreiðamót fyrir börnin
Hjólreiðafélag Akureyrar heldur skemmtilegt hjólreiðamót fyrir börnin. Rásmarkið er við Minjasafnið og hjólaður er hringur við tjörnina. Keppni hefst kl. 13.00 og keppt er í aldursflokkunum 5-7 ára, 8-10 ára og 11-13 ára.
Verðlaunamynd Páls Jóhannessonar frá því í fyrra.
|
https://www.akureyri.is/is/frettir/heilsueflandi-samfelag-a-akureyri
|
Heilsueflandi samfélag á Akureyri
Akureyrarbær og Embætti landlæknis gerðu nýlega með sér samstarfssamning um þátttöku Akureyrarbæjar í verkefninu Heilsueflandi samfélag. Birgir Jakobsson landlæknir og Eiríkur Björn Björgvinsson, bæjarstjóri Akureyrar, undirrituðu samninginn á Akureyri 28. ágúst 2015.
Heilsueflandi samfélag miðar að því að þróa samfélagslegan ramma utan um markvissa og heildræna heilsueflingu allra aldurshópa. Í þeim tilgangi eru lagðir til grundvallar fjórir áhrifaþættir heilbrigðis sem unnið er með, þ.e. næring, hreyfing, geðrækt og lífsgæði.
Með undirritun samningsins bætist Akureyri í hóp þeirra sveitarfélaga sem skuldbinda sig til þess að efla lýðheilsu og lífsgæði íbúa sinna á markvissan hátt. Þau eru nú sjö talsins og ná til ríflega helmings íbúa landsins.
Á meðfylgjandi mynd fagna þeir Birgir Jakobsson landlæknir og Eiríkur Björn Björgvinsson, bæjarstjóri Akureyrar, undirritun samstarfssamningsins.
Lesa nánar: Heilsueflandi grunnskóli og Heilsueflandi framhaldsskóli.
Mynd: Ragnar Hólm Ragnarsson.
|
https://www.akureyri.is/is/frettir/rutuferdir-milli-keflavikurflugvallar-og-akureyrar
|
Rútuferðir milli Keflavíkurflugvallar og Akureyrar
Ferðaþjónustufyrirtækið Gray Line hefur ákveðið að hefja beinar áætlunarferðir milli Akureyrar og Keflavíkurflugvallar næsta vor. Í apríl og maí verður ekið þrisvar í viku en daglega yfir sumarið fram í miðjan september.
Áætlun Gray Line Airport Express verður með þeim hætti að brottför verður frá Keflavík kl. 17.00, komið til Akureyrar um kl. 23.00. Þaðan verður haldið kl. 23.15 og komið til Keflavíkur kl. 05.15. Flugfarþegar sem koma til landsins síðdegis komast þannig norður fyrir miðnætti og farþegar að norðan komast beint í morgunflug.
Á leiðinni verður stoppað fyrir farþega í Borgarnesi, Staðarskála, Blönduósi og Varmahlíð.
Fargjald aðra leið verður 11.000 milli Akureyrar og Keflavíkur, Varmahlíð 10.000 kr., Blönduós 9.000 kr., Staðarskáli 7.000 kr. og Borgarnes 4.500 kr.
Gray Line leggur áherslu á að ferðalagið verði þægilegt og ánægjulegt og verða eingöngu lúxusrútur úr flota fyrirtækisins notaðar á leiðinni. Þær eru með salernum og veitingaaðstöðu ásamt internetteningu og tveir bílstjórar verða ávallt með í för til að tryggja gæði þjónustunnar.
„Þessi Airport Express áætlun þýðir að farþegar geta verið komnir til Akureyrar fyrir miðnætti sama dag og þeir lenda. Á sama hátt geta þeir sem koma að norðan náð morgunflugi frá Keflavíkurflugvelli og sparað sér þannig að fara suður daginn áður,“ segir segir Þórir Garðarsson, framkvæmdastjóri sölu- og markaðssviðs Gray Line.
Fyrsta ferðin verður farin sunnudaginn 3. apríl 2016. Í apríl og maí verður ekið á þriðjudögum, fimmtudögum og sunnudögum, og síðan daglega yfir sumarið.
Lúxusrútur verða notaðar í ferðirnar.
|
https://www.akureyri.is/is/frettir/attu-hjolamynd
|
Áttu hjólamynd?
Í tilefni af Evrópskri samgönguviku 2015 var efnt til ljósmyndasamkeppni þar sem þemað er "Hjólað með fjölskyldunni". Glæsilegt reiðhjól er í verðlaun fyrir bestu myndina sem sérstök dómnefnd velur.
Ennþá er hægt að senda inn mynd í keppnina. Athugið hvort þið eigið ekki einhverja góða mynd sem tengist hjólreiðum og hver veit nema þetta glæsilega reiðhjól verði þitt. Sendið myndir á netfangið samak@akureyri.is.
Skilafrestur ljósmynda er til kl. 16.00 föstudaginn 25. september nk.
Verðlaunagripurinn 2015!
|
https://www.akureyri.is/is/frettir/nr-836-2015-auglysing-um-skipulagsmal-i-akureyrarkaupstad-duggufjara-2
|
Nr. 836/2015 AUGLÝSING um skipulagsmál í Akureyrarkaupstað. Duggufjara 2
Skipulagsnefnd Akureyrarkaupstaðar hefur þann 23. september 2015 samþykkt deiliskipulagsbreytingu fyrir Innbæinn vegna Duggufjöru 2.
Breytingin felur í sér að á lóð nr. 2 við Duggufjöru er nýtingarhlutfall hækkað í 0,34.
Deiliskipulagstillagan hefur hlotið meðferð í samræmi við 2. mgr. 43. gr. skipulagslaga nr. 123/2010 og öðlast hún þegar gildi.
F.h. Akureyrarkaupstaðar, 23. september 2015,
Anna Bragadóttir, verkefnastjóri skipulagsmála.
B deild - Útgáfud.: 23. september 2015
|
https://www.akureyri.is/is/frettir/edenradstefna-i-thyskalandi-1
|
Edenráðstefna í Þýskalandi
Fjórða ráðstefna Eden Alternative samtakanna í Evrópu var haldin í Dusseldorf í Þýskalandi 17.-18. september sl. Fulltrúi Öldrunarheimila Akureyrarbæjar var Helga G. Erlingsdóttir hjúkrunarforstjóri. Ráðstefnuna sótti fólk á aldrinum 22ja ára til 90 ára.
Erindin voru fjölbreytt og fjölluðu meðal annars um persónulegan þroska, að breyta menningu, hvernig er að lifa á hjúkrunarheimili, Eden í heimahúsi og hverjar eru óskir og væntingar íbúa sem búa á hjúkrunarheimili. Erindin voru flutt á ýmsum formum og meðal annars var sýnt myndband af leiksýningu sem unnin var í samvinnu við aldraða á hjúkrunarheimili þar sem lífið á heimilinu var þema sýningarinnar. Einnig sýndu sex íbúar hjúkrunarheimilisins Krefeld leikþátt um eigið líf.
Helga G. Erlingsdóttir og Rannveig Guðnadóttir, fulltrúi Eden Alternative á Íslandi, fluttu erindi sem þær nefndu: Að skapa möguleika á að lifa lífi sem vert er að lifa – kynning á tveimur rannsóknum á Öldrunarheimili Akureyrar frá 2013 og 2014.
Bill Thomas upphafsmaður Eden hugmyndafræðinnar fjallaði um hvernig hlúð er að vexti og þroska manneskjunnar. Skilgreining hans á vexti og þroska er breyting sem færir þig nær því takmarki að vera sú manneskja sem þér er ætlað að vera.
Frétt af heimasíðu ÖA.
|
https://www.akureyri.is/is/frettir/styrkir-til-uppbyggingar-a-ferdamannastodum
|
Styrkir til uppbyggingar á ferðamannastöðum
Framkvæmdasjóður ferðamannastaða hefur auglýst eftir umsóknum um styrki til uppbyggingar á ferðamananstöðum árið 2016. Umsóknarfrestur er til kl. 15.00 föstudaginn 16. október 2015.
Verkefni verða að uppfylla a.m.k. eitt af eftirfarandi skilyrðum:
Verkefnið er til uppbyggingar, viðhalds og verndunar mannvirkja og náttúru á ferðamannastöðum í eigu opinberra aðila eða á náttúruverndarsvæðum.
Verkefnið er til framkvæmda sem varða öryggi ferðamanna og verndun náttúru á ferðamannastöðum í eigu opinberra aðila jafnt sem einkaaðila.
Verkefnið er til undirbúnings- og hönnunarvinnu sem er nauðsynleg vegna framkvæmda á ferðamannastöðum eða á náttúruverndarsvæðum.
Ítarlegri upplýsingar, umsóknarform og fleira.
Mynd: Ragnar Hólm Ragnarsson.
|
https://www.akureyri.is/is/frettir/nr-844-2015-auglysing-um-breytingar-a-adalskipulagi-horgarbyggdar-og-adalskipulagi-akureyrar-sveitarfelagsmork-vid-lonsa
|
Nr. 844/2015 AUGLÝSING um breytingar á aðalskipulagi Hörgárbyggðar og aðalskipulagi Akureyrar, sveitarfélagsmörk við Lónsá
Skipulagsstofnun staðfesti þann 10. september 2015 breytingar á aðalskipulagi Hörgárbyggðar 2006-2026 og aðalskipulagi Akureyrar 2005-2018, sem samþykktar voru í sveitarstjórn Hörgársveitar og bæjarráði Akureyrar 20. ágúst 2015.
Breytingarnar fela í sér að mörkum Hörgársveitar og Akureyrarkaupstaðar er breytt á 160 m kafla við Lón í Hörgársveit. Land Akureyrarkaupstaðar, óbyggt svæði, skerðist um 0,4 hektara og land Hörgársveitar, óbyggt svæði, stækkar sem því nemur.
Málsmeðferð var samkvæmt 2. mgr. 36. gr. skipulagslaga nr. 123/2010. Breytingarnar öðlast þegar gildi.
Skipulagsstofnun, 10. september 2015.
F.h. forstjóra,
Hafdís Hafliðadóttir Ottó Björgvin Óskarsson
B deild - Útgáfud.: 24. september 2015
|
https://www.akureyri.is/is/frettir/truin-og-listin-i-oktober
|
Trúin og listin í október
Í október verða trúin og listin viðfangsefni fræðslu- og umræðukvöldanna í Glerárkirkju. Að vanda verða flutt vönduð erindi með dæmum úr bókmenntum, tónlist, myndlist og leiklist. Fyrirlesararnir búa yfir mikill þekkingu og reynslu á sínu sviði. Marmið kvöldanna er að skapa umræðu um tengsl trúar og listar og hvernig listin auðgar kirkju og samfélag.
Dr. Gunnar Kristjánsson hefur á starfsævi sinni fengist við bókmenntir og listir í sínu fræðastarfi. Hann verður með inngangserindi og leiðir umræður 7. október kl. 20-22 sem hann nefnir: Skáldin og trúin – Hvernig birtist trúararfleifð þjóðarinnar í verkum nútímaskálda.
Aðrir sem flytja erindi í október eru Margrét Bóasdóttir verkefnisstjóri þjóðkirkjunnar í kirkjutónlist, Guðmundur Oddur Magnússon (Goddur) prófessor við Listaháskóla Íslands og séra Oddur Bjarni Þorkelsson og séra Hannes Örn Blandon.
Smellið á myndina til að sjá læsilega útgáfu.
|
https://www.akureyri.is/is/frettir/kynningafundur-um-skipulagsaform-a-oddeyri-1
|
Kynningarfundur um skipulagsáform á Oddeyri
Opinn kynningarfundur verður haldinn í Oddeyrarskóla fimmtudaginn 1. október kl. 17 þar sem skipulagsáform fyrir Oddeyri verða kynnt. Íbúar og atvinnurekendur á svæðinu eru sérstaklega hvattir til að mæta.
Á fundinn mæta hönnuðir skipulags Oddeyrar og fulltrúar skipulagsnefndar í vinnuhópi um heildarskipulagningu svæðisins.
Hagsmunaaðilar eru hvattir til að kynna sér skipulagslýsingu rammahluta aðalskipulags fyrir Oddeyri sem nú liggur frammi í þjónustuanddyri Ráðhúss Akureyrar og er aðgengileg á heimasíðu skipulagsdeildar: www.akureyri.is/skipulagsdeild.
Tengdar fréttir
Skipulagslýsing - rammahluti aðalskipulags fyrir Oddeyri
Íbúafundur í Hrísey
Skipulagssvæðið.
|
https://www.akureyri.is/is/frettir/vidgerdarstandur-fyrir-reidhjol
|
Viðgerðarstandur fyrir reiðhjól
Akureyrarbær setti nýverið upp hjólreiðaviðgerðarstand í miðbæ Akureyrar. Var standurinn settur upp að frumkvæði Hjólreiðafélags Akureyrar og er hann sá fyrsti sinnar tegundar hér á landi.
Á viðgerðarstandinum fá finna loftpumpu og ýmis tæki og tól sem henta hjólreiðaviðgerðum auk þess sem hægt er að hengja hjól upp á standinn til þess að auðvelda vinnu við viðgerðir. Vilberg Helgason, formaður Hjólreiðafélags Akureyrar segir að standurinn sé sá fyrsti sinnar tegundar á Íslandi en slíkir standar þekkist víða erlendis.
„Þetta er alveg það nýjasta. Fyrirmyndin að þessum standi er erlend. Hann er sá eini sinnar tegundar hér á landi en við stefnum á að fá fleiri.“ Vilberg segir að aðstaða hjólreiðamanna hafi batnað til muna á Akureyri á undanförnum árum og að bærinn hafi gert átak í því að leggja stíga sem auðveldi útivist.
„Á síðustu tveimur árum hefur mikið verið gert hér á Akureyri til þess að bæta aðstöðu hjólreiðamanna. Stígurinn sem lagður var meðfram Drottningarbraut gerði alla útivist sýnilegri auk þess sem lagður hefur verið hjólreiðastígur frá Hlíðarfjalli inn í Kjarnaskóg. Þetta ýtir undir áhugann á hjólreiðum hér sem hefur aukist mikið.“
Standurinn var gjöf frá Akureyrarbæ til hjólreiðamanna í bænum í tilefni Samgönguviku sem stóð yfir þann 16.-22. september sl. Um tvær vikur liðu frá því að hugmyndin um viðgerðarstandinn var sett fram þangað til að hann var settur upp.
„Þetta var tekið með trompi. Standurinn er smíðaður í Slippnum hérna á Akureyri og þess vegna gat þetta tekið svona stuttan tíma. Þeir köstuðu frá sér verkefnum til þess að klára þetta fyrir okkur enda hjólreiðamenn í öllum stöðum samfélagsins.“
Frétt af Visir.is.
Standurinn er á norðurvegg Amaróhússins neðst í Skátagilinu.
Standurinn er á norðurvegg Amaróhússins neðst í Skátagilinu.
|
https://www.akureyri.is/is/frettir/leidsogn-um-rymisthraedi
|
Leiðsögn um Rýmisþræði
Fimmtudaginn 1. október kl. 12.15-12.45 verður boðið upp á leiðsögn um sýningu Ragnheiðar Bjarkar Þórsdóttur, Rýmisþræðir, í Listasafninu á Akureyri, Ketilhúsi. Ragnheiður og Hlynur Hallsson safnstjóri Listasafnsins taka á móti gestum og fræða þá um sýninguna og einstaka verk. Aðgangur er ókeypis.
Þræðir tengja Ragnheiði Björk Þórsdóttur við lífið, upprunann og uppsprettuna. Þeir eru í senn efniviðurinn og viðfangsefnið í listsköpun hennar og mynda uppistöðu, ívaf og þannig verkin sjálf. Þráðurinn er eins og blýantur og vefnaður eins og teikning úr þráðum. Það er einhver galdur í vefnaðinum, hann er svo óendanlega tengdur lífinu, örlögum og sögu mannsins á jörðinni. Vefnaður er í senn erfiður andstæðingur og góður vinur sem felur bæði í sér einfaldleika og fjölbreytileika og reynir þannig bæði á líkama og sál.
Eftir brautskráningu frá textíldeild Myndlista- og handíðaskóli Íslands 1984 stundaði Ragnheiður meistaranám í textíl við John F. Kennedy University frá 1984-1985. Hún lauk uppeldis- og kennslufræði frá KHÍ 1990 og lauk M.ed. námi frá Háskólanum á Akureyri 2009. Samhliða því að starfa sem textíllistamaður hefur Ragnheiður verið kennari í Verkmenntaskólanum á Akureyri í 27 ár og kennt vefnað, listasögu og hönnunar- og textílsögu. Hún er formaður Félags íslenskra vefnaðarkennara og félagi í Textílfélagi Íslands og SÍM. Ragnheiður var bæjarlistamaður á Akureyri 2014-2015.
|
https://www.akureyri.is/is/frettir/fyrsta-freisting-vetrarins
|
Fyrsta freisting vetrarins
Fyrstu hádegistónleikar vetrarins hjá Tónlistarfélagi Akureyrar í tónleikaröðinni Föstudagsfreistingar verða næstkomandi föstudag í Hömrum í Menningarhúsinu Hofi og hefjast kl 12.15. Þar leikur Jón Sigurðsson píanóleikari efnisskrá tileinkaða rússneska tónskáldinu Alexander Scriabin (1872-1915) en á þessu ári eru hundrað ár liðin frá dauða hans. Jón leikur fjölbreytta efnisskrá frá mismunandi tímabilum í ævi Scriabins en verk hans þróuðust mikið á æviferli hans.
Jón Sigurðsson hefur lokið meistaraprófi í píanóleik frá Arizona State University í Bandaríkjunum, burtfarar- og píanókennaraprófi frá Tónlistarskólanum í Reykjavík og meðleikaranámi frá Söngskóla Sigurðar Demetz. Auk þess hefur hann kynnt sér Funktionale Methode. Jón hefur haldið einleikstónleika regulega og komið fram með fjölmörgum hljóðfæraleikurum og söngvurum. Polarfonia Classics hefur gefið út tvo geisladiska þar sem Jón leikur m.a. verk eftir Scriabin, Barber, Schumann, Mozart, Strauss.
Miðaverð er 2.000 krónur, 1.500 krónur fyrir aldraða, námsmenn og félagsmenn í Tónlistarfélagi Akureyrar. Hægt er að kaupa mat hjá 1862 Nordic Bistró og taka með sér inn í sal og borða ef menn vilja. Miðasala er á www.mak.is og í miðasölu Hofs.
Jón Sigurðsson píanóleikari.
|
https://www.akureyri.is/is/frettir/beint-flug-til-koben
|
Beint flug til Köben
Íslenska ferðaskrifstofan Trans-Atlantic hyggst í samstarfi við eistneska flugfélagið Estonian Air hefja áætlunarflug milli Kaupmannahafnar og Akureyrar sumarið 2016. Þessi nýja flugleið verður hluti af leiðakerfi Estonian Air og til sölu á heimasíðu þeirra, heimasíðu Trans Atlantic og á öllum helstu bókunarvélum.
Flogið verður á 84 sæta vélum af gerðinni Bombardier CRJ900. Flugið hefst í maí 2016 og flogið verður einu sinni í viku á laugardögum til 24. september. Ef nýting flugsins verður góð eru möguleikar á aukinni tíðni og lengra tímabili í framtíðinni.
Stefnt er að því að hægt verði að bóka í þessi flug frá og með 1. nóvember nk. Upplýsingar um það verður að finna innan tíðar á heimasíðum Trans Atlantic og Estonian Air.
|
https://www.akureyri.is/is/frettir/eitt-mest-spennandi-skidasvaedi-heims
|
Eitt mest spennandi skíðasvæði heims
Í síðustu viku birti vefurinn Unofficial Networks sem er hluti af USA Today keðjunni, val sitt á 12 flottustu eða mest spennandi (exotic) skíðasvæðum heims og á þeim lista er að finna Hlíðarfjall ofan Akureyrar. Skemmst er að minnast þess að fyrr á árinu valdi ferðamannavefurinn Lonely Planet Akureyri sem besta áfangastaðinn í Evrópu árið 2015 þannig að ljóst er að vinsældir bæjarins aukast nú hratt hvort heldur sem er að sumri eða vetri. Listann frá Unofficial Networks má sjá HÉR.
Nú er að kólna ofurlítið á Norðurlandi og Guðmundur Karl Jónsson forstöðumaður í Hliðarfjalli segir að menn séu í óða önn að gera sig klára fyrir veturinn. „Mér sýnist vera kuldatíð í kortunum og vonandi getum við bráðum farið að skjóta glænýjum snjó úr snjóbyssunum okkar. Síðasti vetur var nokkuð umhleypingasamur og ekki sá allra besti fyrir okkur hér í Hlíðarfjalli en mig dreymdi nokkrar feitar rjúpur í nótt sem kvað vera fyrir miklum snjó og blíðu veðri,“ sagði Guðmundur Karl.
|
https://www.akureyri.is/is/frettir/fjolskylda-i-utsvari
|
Fjölskylda í Útsvari
Lið Akureyrar í Útsvari, spurningakeppni sveitarfélaganna á RÚV, er að þessu sinni skipað þremenningum sem allir tengjast fjölskylduböndum. Urður Snædal heldur áfram frá því í fyrra en með henni að þessu sinni verða maðurinn hennar Ragnar Elías Ólafsson og faðir hans, tengdafaðir Urðar, Ólafur Helgi Theodórsson. Liðið er því afar samstillt og æfingabúðum er slegið upp í hvert sinn sem þau þrjú hittast.
Eftir því sem næst verður komist keppir þetta nýja lið Akureyrarbæjar fyrsta sinni föstudagskvöldið 27. nóvember nk.
Útsvarsliðið í æfingabúðum.
|
https://www.akureyri.is/is/frettir/namskeid-med-andra-snae-magnasyni-hluti-af-verkefninu-ungskald
|
Námskeið með Andra Snæ Magnasyni, hluti af verkefninu Ungskáld
Laugardaginn 10. október verður námskeið í skapandi skrifum og skapandi hugsun með rithöfundinum Andra Snæ Magnasyni. Námskeiðið er fyrir ungt fólk á aldrinum18 - 25 ára og er hluti af Ungskáld, samkeppni sem er samvinnuverkefni Amtsbókasafnsins, Akureyrarstofu, Ungmenna-Hússins upplýsinga- og menningarmiðstöðvar í Rósenborg, Verkmenntaskólans á Akureyri og Menntaskólans á Akureyri. Námskeiðið kostar ekki neitt en það er takmarkað sætaframboð og nauðsynlegt að skrá sig í netfangið ungskald@akureyri.is
Bækur Andra Snæs hafa komið út í 30 löndum og hann hefur fengið íslensku bókmenntaverðlaunin í öllum flokkum. Hann hefur skrifað barnabækur, ljóð og vísindaskáldsögur, hann skrifaði Draumalandið og leikstýrði heimildarmynd og hefur skrifað fyrir leikhús. Ritlistin teygir anga sína í allar áttir og mun Andri Snær miðla af reynslu sinni á námskeiði sem ætti að vera hugvíkkandi og hvetjandi fyrir alla sem vilja feta listabrautina í framtíðinni.
Verkefnið er styrkt Uppbyggingarsjóði Norðurlands eystra.
Andri Snær Magnason
|
https://www.akureyri.is/is/frettir/grofin-faer-hvatningarverdlaun
|
Grófin fær hvatningarverðlaun
Grófin geðverndarmiðstöð á Akureyri fékk ahent hvatningarverðlaun laugardaginn 3.október frá forvarna- og fræðslusjóðnum ,,Þú getur”. Forvarna- og fræðslustarf Grófarinnar hefur vakið athygli og hjálpað mörgum að stíga skrefið í átt að bættum lífsgæðum. Um leið var fjórum einstaklingum úr Grófinni sem eru í háskólanámi veittir námstyrkir en það eru þau Hrafn Gunnar Hreiðarsson, Gréta Baldvinsdóttir, Svana Sigríður Þorvaldsdóttir og Elísabet Ragnarsdóttir.
Þetta er mikil viðurkenning á forvarnarstarfi Grófarinnar sem gefur Grófarfólki aukinn kraft og sýnir um leið að allt er hægt með samstillltu átaki. Um þessar mundir mæta yfir 20 manns á dag í Grófina til að efla sjálfan sig með öðrum en unnið er eftir hugmyndarfræði valdeflingar og batamódels á jafningjagrunni.
Stofnandi forvarna- og fræðslusjóðisins ,,Þú getur“ er Ólafur Þór Ævarsson geðlæknir og hefur sjóðurinn hjálpað mörgum í gegnum tíðina að stunda sitt nám. Jóhann Björn Ævarsson, bróðir Ólafs, kom norður og ahenti Hvatningarverðlaunin og styrkina í Pennanum-Eymundsson að viðstöddu fjölmenni sem fékk einnig að njóta lifandi tónlistar.
Markmið Forvarna- og fræðslusjóðsins ÞÚ GETUR! eru:
Að styrkja þá til náms sem orðið hafa fyrir áföllum eða hafa átt við geðræn veikindi að stríða.
Að efla þjónustu við geðsjúka á sviði fræðslu og forvarna.
Að draga úr fordómum gegn geðsjúkdómum.
http://www.thugetur.is/
https://grofin.wordpress.com/
Jóhann Björn Ævarsson afhendir Eymundi L. Eymundssyni, Valdísi Eyju Pálsdóttur, Friðriki Einarssyni og Brynjólfi Ingvarssyni hvatningarverðlaunin. Mynd: Páll Jóhannesson.
|
https://www.akureyri.is/is/frettir/verdlaun-i-ljosmyndasamkeppni
|
Verðlaun í ljósmyndasamkeppni
Í gær voru veitt verðlaun fyrir innsendar myndir í ljósmyndasamkeppni sem efnt var til í tilefni af Evrópskri samgönguviku á Akureyri 2015. Fyrstu verðlaun, nýtt og gott reiðhjól, hlaut Kristinn Magnússon en önnur og þriðju verðlaun, 10 miða kort í Sundlaug Akureyrar, hlutu Guðrún Torfadóttir og Vera Kristín Vestmann.
Umsögn dómnefndar var þessi: "Margar mjög áhugaverðar og fallegar myndir bárust í keppnina. Þátttakendum er öllum þakkað fyrir að senda inn myndir. Áberandi voru faglega unnar og listrænar myndir sem höfðuðu sannarlega til dómnefndar en féllu þó ekki að meginþema keppninnar sem var "hjólað með fjölskyldunni". Einnig bar á því að ekki væri gætt að öllum öryggisþáttum, hjólreiðafólk bæri ekki hjálma o.s.frv. Niðurstaða dómnefndar var því einróma þegar horft var til þessara þátta en e.t.v. mætti skoða það að hafa víðara þema næsta ár."
Í dómnefnd sátu Dagbjört Pálsdóttir formaður umhverfisnefndar Akureyrarbæjar, Ragnar Hólm Ragnarsson frá Akureyrarstofu og Rúna Ásmundsdóttir umferðarverkfræðingur.
1. verðlaun: Kristinn Magnússon.
2. verðlaun: Guðrún Torfadóttir.
3. verðlaun: Vera Kristín Vestmann.
Frá afhendingu verðlaunanna. Dagbjört Pálsdóttir, Greta Huld Mellado sem mætti fyrir hönd Kristins Magnússonar, Guðrún Torfadóttir og Vera Kristín Vestmann ásamt eiginmanni sínum og börnum þeirra tveimur.
|
https://www.akureyri.is/is/frettir/lokun-i-hofdahlid
|
Lokun í Höfðahlíð
Vegna framkvæmda Norðurorku við Höfðahlíð verður hún lokuð fyrir umferð ökutækja um sinn. Breytingar verða því á leiðarkerfi SVA næstu daga meðan á framkvæmdum stendur og munu strætisvagnar á þessari leið keyra Lönguhlíð í stað Höfðahlíðar. Beðist er velvirðingar á þeim tímabundnu óþægindum sem þetta kann að valda.
Smellið á myndina til að sjá stærri útgáfu.
|
https://www.akureyri.is/is/frettir/hvalaskodun-fra-akureyri-vex-fiskur-um-hrygg
|
Hvalaskoðun frá Akureyri vex fiskur um hrygg
Hvalaskoðunarfyrirtækið Whale Safari hefur ákveðið að hefja starfsemi á Akureyri næsta vor en aðstæður til hvalaskoðunar þykja einkar hagstæðar í Eyjafirði. Fyrirtækið Ambassador gerir nú þegar út frá Akureyri og hefur í sumar séð hvali í öllum sínum ferðum. Því má segja að hvalaskoðun frá Akureyri vaxi nú verulega fiskur um hrygg.
Í fréttatilkynningu frá Whale Safari segir að í Eyjafirði sé sjólag gott og fjallasýn, enda uni hnúfubakar þar hag sínum vel í einum allra fallegasti firði lands. Fyrirtækið hyggist gera tvo sérhæfða hvalaskoðunarbáta út frá Akureyri og fara sína fyrstu ferð þaðan 15. maí 2016.
"Við munum bjóða upp á ótrúlega nálægð við dýrin og hafið í sérsmíðuðum RIB bátum. Þeir fara hratt yfir og koma viðskiptavinum okkar nær en hægt er að ímynda sér, án þess að trufla gang náttúrunnar. Einungis eru 12 farþegar í hvorum bát með sérþjálfuðum leiðsögumanni og skipstjóra. Þessir hraðskreiðu bátar tryggja að alltaf er hægt að reka ferðir frá Akureyri, burtséð frá staðsetingu hvalana í firðinum," segir jafnframt í fréttatilkynningunni frá Whale Safari.
RIB bátur.
|
https://www.akureyri.is/is/frettir/bjarki-er-nyr-skipulagsstjori
|
Bjarki er nýr skipulagsstjóri
Bjarki Jóhannesson hefur verið ráðinn skipulagsstjóri Akureyrarbæjar og hefur störf 1. nóvember nk. Alls sóttu sex um stöðuna. Bjarki tekur við starfinu af Pétri Bolla Jóhannessyni sem hefur gegnt stöðunni í 10 ár.
Bjarki er fæddur og uppalinn Akureyringur. Hann er stúdent frá MA, lærði verkfræði HÍ og arkitektúr í Lundi í Svíþjóð. Hann er með masterspróf í skipulagsfræði frá Bandaríkjunum og doktorsnám frá Bretlandi.
Bjarki Jóhannesson.
|
https://www.akureyri.is/is/frettir/domulegir-dekurdagar-a-akureyri-8-11-oktober
|
Dömulegir dekurdagar á Akureyri 8. - 11. október
Dömulegir dekurdagar fara fram á Akureyri 8. - 11. október eins og bleiku slaufurnar sem sjá má víða um miðbæjarsvæðið gefa til kynna. Dömulegir dekurdaga hafa verið haldnir aðra helgina í október frá árinu 2008 og sífellt fleiri fyrirtæki tekið þátt en þetta er gott tækifæri til að kynna vörur og fjölbreytta þjónustu á skemmtilegan hátt. Fjöldi viðburða skreytir einnig dagskrána og má nefna uppákomur á Glerártorgi, í Kistu í Hofi, í verslunum Centro og Ísabellu í Krónunni og í Pedrómyndum.
Dömulegir dekurdagar er einn stærsti styrktaraðili Krabbameinsfélags Akureyrar og nágrennis. Hátt í 100 aðilar voru með á síðasta ári og var afrakstur af þátttökugjöldum, pokasölu, happdrætti og einstökum framlögum í tengslum við Dömulegu dagana um 3 milljónir króna. Í ár er stutt við Krabbameinsfélag Akureyrar og nágrennis með söfnun fyrir brjóstaómskoðunartæki á Sjúkrahúsið á Akureyri. Tækið kostar um 12 milljónir og hefur Krabbameinsfélag Akureyrar og nágrennis þegar safnað tæplega 5 milljónum með aðstoð góðgerðarsamtaka og með einkaframlögum.
Hægt er að sjá dagskrá Dömulegra dekurdaga á www.visitakureyri.is og einnig er hægt að fylgjast með síðu Dömulegra dekurdaga á Facebook.com/domulegirdekurdagar
|
https://www.akureyri.is/is/frettir/nr-889-2015-auglysing-um-skipulagsmal-i-akureyrarkaupstad-breyting-a-deiliskipulagi-jadarsvallar-og-strandgotu-11b-og-glerargotu-3b-i-midbae
|
Nr. 889/2015 AUGLÝSING um skipulagsmál í Akureyrarkaupstað. Breyting á deiliskipulagi Jaðarsvallar og Strandgötu 11b og Glerárgötu 3b í miðbæ
Breyting á deiliskipulagi Jaðarsvallar.
Bæjarstjórn Akureyrarkaupstaðar hefur þann 6. október 2015 samþykkt deiliskipulagsbreytingu fyrir Jaðarsvöll.
Breytingin felur í sér að byggingarreitur nr. 2 stækkar úr 1.400 m² í 3.000 m².
Breyting á deiliskipulagi miðbæjar.
Bæjarstjórn Akureyrarkaupstaðar hefur þann 6. október 2015 samþykkt deiliskipulagsbreytingu fyrir miðbæ Akureyrar.
Breytingin felur í sér að lóðamörk milli Strandgötu 11b og Glerárgötu 3b færast um 4 m til suðurs. Lóð Strandgötu 11b verður eftir breytingu 378,8 m² og lóð Glerárgötu 3b verður 347,5 m².
Deiliskipulagstillögurnar hafa hlotið meðferð í samræmi við 3. mgr. 44. gr. skipulagslaga nr. 123/2010 og öðlast þær þegar gildi.
F.h. Akureyrarkaupstaðar, 7. október 2015,
Anna Bragadóttir, verkefnastjóri skipulagsmála.
B deild - Útgáfud.: 8. október 2015
|
https://www.akureyri.is/is/frettir/umhverfisvaenar-starfsmannafrettir
|
Umhverfisvænar starfsmannafréttir
Innanbæjarkrónikan, starfsmannafréttir Akureyrarbæjar, kom á dögunum út í fyrsta sinn með nýju útliti og eftir töluverðar endurbætur en það var Geimstofan sem hafði veg og vanda af hönnun útlitsins. Útgáfan markar ákveðin tímamót því í fyrsta sinn er Krónikan eingöngu gefin út í rafrænu formi.
Með þessari umhverfisvænu aðgerð er dregið úr pappírsnotkun auk þess sem prentunar- og pappírskostnaður minnkar töluvert. Auðvelt er að prenta Krónikuna út ef hver og einn vinnustaður vill eiga prentútgáfuna tiltæka, t.d. á kaffistofum. Rafrænn aðgangur starfsfólks að Krónikunni er jafnframt tryggður þar sem aðgengi að tölvum er á vinnustöðum bæjarins.
Ritnefnd stefnir að því að gefa fréttabréfið út á þessu nýja formi fjórum sinnum á ári.
Hér má finna Innanbæjarkrónikuna - október 2015.
|
https://www.akureyri.is/is/frettir/afmaelisbod-grofarinnar
|
Afmælisboð Grófarinnar
Grófin geðverndarmiðstöð fagnar tveggja ára starfsafmæli sínu og Alþjóðlega geðheilbrigðisdeginum á morgun, laugardaginn 10. október á milli kl. 14-17. Nýtt einkennismerki Grófarinnar verður kynnt og ný eldhúsaðstaða formlega tekin í notkun.
Hjalti Jónsson og Lára Sóley Jóhannsdóttir ætla að leika nokkur lög og boðið verður upp á veitingar.
Allir eru hjartanlega velkomnir.
Grófin er að Hafnarstræti 95, 4. hæð (gengið inn hjá Apótekaranum).
|
https://www.akureyri.is/is/frettir/gamla-apotekid-aftur-a-sinn-stad
|
Gamla Apótekið aftur á sinn stað
Í morgun var Gamla Apótekið svokallaða flutt aftur á nýjan steinsteyptan grunn á sínum gamla stað í Innbænum. Ástand hússins var orðið mjög bágborið en hlutafélagið Minjavernd er núverandi eigandi þess og stendur að endurbótum á því. Ráðgert er að í húsinu verði fjórar íbúðir og eru áætluð verklok árið 2017.
Í húsakönnun Innbæjarins árið 2012 skrifaði Hanna Rósa Sveinsdóttir eftirfarndi um Gamla Apótekið:
"Jón Chr. Stephánsson teiknaði og byggði húsið árið 1859. Bæði staðsetning, stærð og byggingarstíll mörkuðu tímamót í húsbyggingum á Akureyri. Það var fyrsta íbúðarhúsið við Aðalstræti sem byggt var í brekkunni fyrir ofan Búðarlækinn og stóð því hærra en öll önnur hús kaupstaðarins. Lögun hússins og stíll dró dám af klassískum dönskum steinhúsum enda höfundur nýkominn frá námi í Danmörku. Þegar það var byggt var það eitt af stærstu og skrautlegustu húsum á Akureyri með stórum miðjukvisti þvert í gegnum húsið sem var alger nýlunda á þessum tíma. Upphaflega voru útveggir klæddir með lóðréttri fíngerðri listaklæðningu og miklum gluggafaldi og bjór yfir útidyrum. Á þaki var upphaflega rennisúð en fljótlega kom á þakið pappi og um aldamótin 1900 var sett bárujárn á þakið. Árið 1956 var útliti hússins umbylt. Allt skraut var tekið af húsinu, rammar fjarlægðir úr gluggum og miðjupóstur einnig en nýr póstur settur láréttur efst í gluggana. Að lokum var húsið allt múrhúðað. Við þessar breytingar fékk húsið það útlit sem það hefur haft æ síðan. Frá upphafi og fram til 1929 var apótek á neðri hæð hússins en íbúð á efri hæð. Núna eru þrjár íbúðir í húsinu, tvær minni á jarðhæð og ein stærri í rishæðinni. Húsið er rúmir 250 fermetrar að stærð. Vegna mikilvægis hússins í bæjarmyndinni og einstakts byggingarsögulegs gildis var húsið friðað samkvæmt þjóðminjalögum árið 2006. Upprunalegar teikningar af húsinu hafa varðveist og gerðar hafa verið ítarlegar úttekir á sögu þess og ástandi. Út frá þessum gögnum og gömlu ljósmyndum er hægt að færa húsið til upprunalegs horfs af töluverðri nákvæmni og hefur núverandi eigandi hafið undirbúning að endurreisn þess."
Heimasíða Minjaverndar.
Mynd: Ragnar Hólm Ragnarsson.
|
https://www.akureyri.is/is/frettir/matarmenningarhatidin-local-food-festival
|
Matarmenningarhátíðin Local Food Festival
Það verður mikið um dýrðir á Norðurlandi dagana 15.-20. október þegar fram fer matamenningarhátíðin Local Food Festival en Norðurland er eitt stærsta matvælaframleiðslusvæði landsins. Stærsti einstaki viðburður hátíðarinnar er Local Food sýningin sem fram fer laugardaginn 17. október í Íþróttahöllinni kl. 12-18 en hún endurspeglar fjölbreytnina í matvælaframleiðslu á svæðinu, framboði í veitingastarfsemi og matartengdri ferðaþjónustu. Sýningin sem er sölusýning, er haldin annaðhvert ár og hana sækja á milli 13-15 þúsund gestir. Auk kynninga verður fjöldi keppna s.s. þar sem matreiðslumeistarar takast á í Masterchef einvígi, keppt verður um besta eftirréttinn, kaffidrykkinn og almenningi gefst kostur á að keppa um bestu samlokuna. Á sýningunni verður einnig hægt að hlýða á fyrirlestra tengda matarmenningu. Enginn aðgangseyrir og er fólk hvatt til að skoða,smakka og versla norðlenskt góðgæti.
Af annarri dagskrá Local Food Festival má nefna að ákveðnir veitingastaðir bjóða upp á sérstakan Local Food matseðill, hægt verður að taka þátt í sláturgerð á hótel Lamb inn í Eyjafjarðarsveit, fá fræðslu um mat og bjór á Hólum, taka þátt í hrossablóti á Hótel Varmahlíð í Skagafirði eða Villibráðahlaðborði á Sel Hóteli í Mývatnssveit. Einnig verður hægt er að skrá sig í matarferð um Norðurland með ferðaskrifstofunni Saga Travel.
Þetta er aðeins brotabrot af dagskránni en hana er að finna á slóðinni www.localfood.is og á Facebooksíðu viðburðarins.
local food festival
|
https://www.akureyri.is/is/frettir/200-innslog-fra-akureyri
|
200 innslög frá Akureyri
Umfjöllun N4 um haustlitina á Akureyri í þættinum "Að norðan" sem sýndur var í gær markaði nokkur tímamót í bókhaldi þáttarins því með þessari umfjöllun hafa verið gerð 200 innslög í þættiunum á þessu ári á Akureyri. Hulda Sif Hermannsdóttir verkefnastjóri hjá Akureyrarstofu fór með áhorfendur á þrjá staði í bænum, þar sem haustlitirnir njóta sín sérstaklega vel.
Herdís Helgadóttir hjá N4 segir að 430 norðlensk innslög hafi verið birt í þættinum á þessu ári.
"Við kappkostum að þjóna öllu svæðinu, sem er frá Borðeyri til Bakkafjarðar. Þátturinn er á dagskrá á mánudögum, þriðjudögum og fimmtudögum og í hverjum þætti eru þrjú til fjögur innslög. Það er gaman að segja frá því að dreifingin eftir sveitarfélögum er merkilega jöfn, ef miðað er við mannfjölda á svæðinu. Til dæmis eru 46% innslaga frá Akureyri en þar búa um 52% íbúa svæðisins," segir Herdís.
"Við kynnum vetrardagskrá N4 með formlegum hætti á morgun í Menningarhúsinu Hofi kl. 15 og þangað eru allir hjartanlega velkomnir. Við kynnum með stolti ýmsar nýjungar í sjónvarpinu í bland við gamalkunna heimilisvini. N4 er líklega eini fjölmiðill landsins, utan netmiðla, sem dreift er á landsvísu, sem er með ritstjórn og höfuðstöðvar sínar utan höfuðborgarsvæðisins. Það sést á dagskrárgerð stöðvarinnar að búseta dagskrárgerðarmanna hefur áhrif á efnisvalið, það er því landsbyggðin sem á oftast sviðið á N4. Stefnan er hins vegar einfaldlega að gera gott sjónvarpsefni sem höfðar til allra landsmanna óháð búsetu. Ef það er hægt að gera það í Reykjavík þá er líka hægt að gera það á Akureyri."
Hér má sjá 200. innslagið í þættinum "Að norðan" á N4.
|
https://www.akureyri.is/is/frettir/hjolastolarola-sett-upp-i-kjarnaskogi
|
Hjólastólaróla sett upp í Kjarnaskógi
Í Kjarnaskógi á Akureyri hefur verið útbúið nýtt samkomusvæði með grillhúsi og leiktækjum í mjög fallegu umhverfi. Svæðið heitir Birkivöllur en auk myndarlegra birkitrjáa eru þar ýmsar fleiri trjátegundir, til dæmis falleg tré af gráelri og síberíuþin svo eitthvað sé nefnt. Öll aðstaða fyrir fatlaða er til fyrirmyndar á þessu nýja svæði og er þar meðal annars að finna hjólastólarólu.
Nánar á heimasíðu Skógræktar ríkisins.
Mynd af heimasíðu Skógræktar ríksins.
|
https://www.akureyri.is/is/frettir/fritt-i-bio-1
|
Frítt í bíó
Norrænir kvikmyndadagar hófust í Sambíó Akureyri í gærkvöldi. Viðstaddir opnunina voru m.a. sendiherra Svíþjóðar á Íslandi, Bosse Hedberg, og formaður bæjarráðs, Guðmundur Baldvin Guðmundsson. Sendiherrann bauð gesti velkomna og kynnti opnunarmyndina, The Reunion í leikstjórn hinnar sænsku Önnu Odell. Guðmundur hélt sömuleiðis stutta tölu og lagði í henni áherslu á mikilvægi norræns samstarfs.
Kvikmyndadagarnir standa yfir til 20. október. Aðgangur er ókeypis á allar myndirnar.
Dagskráin verður sem hér segir:
Föstudagurinn 16. október kl. 18 - (GL) Eskimo Diva (enskur texti)
Laugardagurinn 17. október kl. 18 - (NO) Jeg er Din/I'm Yours (enskur texti)
Sunnudagurinn 18. október kl. 18 - (DK) Ai Weiwei: The Fake Case (enskur texti)
Mánudagurinn 19. október kl. 18 - (SE) Min Lilla Syster/My Skinny Sister (íslenskur texti)
Þriðjudagurinn 20. október kl. 18 - (DK) Jeg hader ADHD (enskur texti)
Nánari upplýsingar um myndirnar ásamt stiklum má nálgast á www.kvikyndi.is.
Ein af myndunum sem sýnd verður.
|
https://www.akureyri.is/is/frettir/grunnskolar-i-morgunbio
|
Grunnskólanemar fóru í morgunbíó
Á þriðja hundrað nemendur úr 10. bekkjum grunnskólanna á Akureyri mættu í Sambíóin snemma í morgun til að sjá sænsku kvikmyndina Litla systir mín (Min lilla syster) sem er ein af sex kvikmyndum Norrænna kvikmyndadaga á Akureyri.
Mynd leikstjórans, Sanne Lenken, fjallar um unga stúlku, Stellu, sem lítur upp til eldri systur sinnar Kötju sem æfir listdans á skautum. Katja fær meiri athygli inni á heimilinu en hún þjáist af átröskun sem Stella þorir ekki að segja foreldrunum frá. Stella er áhrifagjörn og er hrifin af listdanskennara systur sinnar. Myndin sýnir á raunsæan hátt hvernig börn og unglingar takast á við erfiðleika af þessu tagi.
Sænska sendiráðið lét þýða myndina á íslensku. Norrænu kvikmyndadagarnir eru styrktir af Sambíóun, Brimborg Akureyri og Volvo á Íslandi, Norlandair, Norðurorku og Space Rocket ásamt Sendiráðum Danmerkur, Noregs og Svíþjóðar.
Min lilla syster verður sýnd aftur í dag, mánudaginn 19. október, kl. 18 í Sambíóunum, Á morgun á sama tíma verður danska myndin Jeg hader ADHD sýnd. Hún er jafnframt síðasta sýning kvikmyndadaganna.
Kynnið ykkur myndirnar á www.kvikyndi.is.
Krakkarnir á bíósýningu í morgun.
|
https://www.akureyri.is/is/frettir/kvennafridagurinn-40-ara
|
Kvennafrídagurinn 40 ára
Laugardaginn 24. október boða Zontakonur á Akureyri í samstarfi við Jafnréttisstofu, Akureyrarbæ og Minjasafnið á Akureyri til afmælisdagskrár í tilefni af fjörutíu ára afmælis Kvennafrídagsins. Dagskráin hefst kl. 11.30 við Aðalstræti 6 þar sem Vilhelmína Lever kaus fyrst íslenskra kvenna.
Valgerður Sverrisdóttir Zontakona flytur ávarp og Kvennakór Akureyrar tekur lagið. Boðið verður upp á hressingu í Zontahúsinu þar sem Sigríður Stefánsdóttir jafnréttisfulltrúi Akureyrarbæjar flytur ávarp. Þar má einnig sjá hluta af sýningunni "Hvað er svona merkilegt við það? - Störf kvenna í 100 ár". Minjasafnið á Akureyri býður upp á leiðsögn um sýningarnar "Ertu tilbúin, frú forseti?" og "Akureyri bærinn við Pollinn með augum Vilhelmínu Lever".
Klukkan 17.00 standa síðan norðlenskar tónlistarkonur fyrir tónleikum í Akureyrarkirkju í tilefni fjörutíu ára afmælis Kvennafrídagsins.
|
https://www.akureyri.is/is/frettir/utivistarsvaedi-vid-siduhverfi
|
Útivistarsvæði við Síðuhverfi
Eitt af verkefnum hverfisnefndar Síðuhverfis sem fjárframlag fékkst til í tengslum við umhverfisátak Akureyrarbæjar á 150 ára afmælisárinu var að óska eftir að svæðið vestan við Síðuskóla yrði gert að útivistarsvæði.
Í samstarfi við umhverfisnefnd Síðuskóla var unnið að hugmyndum fyrir svæðið. Þar er búið að koma upp útigrilli og útikennslustofu. Núna í haust var síðan ráðist í að laga grasvöll fyrir vestan skólann, útbúa stíga, hól og skjólvegg við útikennslustofuna.
Næsta vor stendur til að byggja grillhús yfir útigrillið og vinna frekar í stígagerð og uppsetningu þrautabrauta á svæðinu.
Nýjasta fundargerð hverfisnefndar Síðuhverfis.
Upplýsingar um hverfisnefndina.
Framkvæmdir við útivistarsvæðið. Mynd: María Helena Tryggvadóttir.
|
https://www.akureyri.is/is/frettir/thetta-er-grin-an-djoks
|
Þetta er grín án djóks
Á morgun, fimmtudaginn 22. október, frumsýnir Menningarfélag Akureyrar glænýtt íslenskt verk í sviðsetningu Leikfélags Akureyrar og Menningarhússins Hofs. Verkið ber titilinn "Þetta er grin, án djóks" og er eftir þau Halldór Laxness Halldórsson (Dóra DNA) og Sögu Garðarsdóttur.
Um er að ræða sprenghlægilegt gamanverk þar sem þau Saga og Dóri leika sig sjálf… ef þau væru kærustupar. Verkið fjallar fyrst og síðast um húmor og velta þau mikið fyrir sér virði brandara. Hverju má gera grín að og hver má gera það? Þarf maður að sleppa því að segja alveg ógeðslega fyndinn brandara bara af því að hann er óviðeigandi? Í þessari rannskókn sinni leyfa þau að sér að ganga ansi langt í prófunum, svo langt að við getum lofað því að einhverjum áhorfendum mun blöskra eða blygðast sín.
Sem fyrr segir eru það þau Saga og Dóri sem fara með aðalhlutverk sýningarinnar en auk þeirra stígur Benedikt Karl Gröndal á svið og er hann í hlutverki ákaflega misheppnaðs umboðsmanns þeirra skötuhjúa. Þríeykið hefur fengið fjölda gesta á forsýningar í þessari viku og síðustu og hafa fliss, undrunaróp og hlátrasköll ómað um allt Hof. Það er því mikil tilhlökkun að bjóða gesti velkomna í sannkallaða frumsýningargleði.
Jón Páll Eyjólfsson leikstýrir gríninu og þá fara betri helmingar þeirra Sögu og Dóra með mikilvægt hlutverk í sýningunni. Magnea Guðmundsdóttir, eiginkona Dóra, hannar leikmynd og búninga fyrir verkið og kærasti Sögu, tónlistarmaðurinn Snorri Helgason, á hljóðmynd og útsetningar.
Verkið verður sýnt á föstudögum í stóra sal Hofs, Hamraborg og er óhætt að lofa góðri skemmtun.
|
https://www.akureyri.is/is/frettir/enginn-titill-65
|
Grafík í Listasafninu
Laugardaginn 24. október kl. 15 verður opnuð í Listasafninu á Akureyri sýningin GraN 2015 en þar sýna 25 grafíklistamenn frá Danmörku, Finnlandi, Færeyjum, Grænlandi, Íslandi, Noregi og Svíþjóð. Vegleg sýningarskrá kemur út af þessu tilefni.
GraN 2015 endurspeglar þá fjölbreytni sem er að finna í grafíklist á Norðurlöndum og þann kraft og færni sem býr í norrænum grafíklistamönnum. Að sýningunni stendur GraN sem er hópur grafíklistamanna og áhugamanna um myndlist á Íslandi sem stefnir að því að auka veg grafíklistar, koma á reglulegu sýningarhaldi og útgáfu á efni um grafík. Hópinn mynda Íslensk Grafík, Listasafnið á Akureyri, Akureyrarstofa, Norræna upplýsingaskrifstofan á Akureyri og Arsborealis.
Í tilefni af opnun sýningarinnar hittast fulltrúar sýningarlandanna á fundum í Laxdalshúsi á Akureyri til að ræða áframhaldandi samstarf til eflingar grafíklistum.
Listamennirnir sem sýna:
Færeyjar
Jóna Rasmussen
Oggi Lamhauge
Marius Olsen
Jóhan Martin Christiansen.
Svíþjóð
Ellen Cronholm
Tomas Colbengtson
Arnold Hagström
Maria Lagerborg
Noregur
Petter Buhagen
Ola Jonsrud
Ellen Karin Mæhlum
Sidsel Westbø
Finnland
Anita Jensen
Sirkku Ketola
Tuukka Peltonen
Irma Tonteri
Grænland
Naja Abelsen
Danmörk
Pascale Perge Cumming
Henrik Bruun, Lars Holbroe, Kristian Deventiers (“Thre Brushes”)
Jan Danebod
Birgit Brænder
Ísland
Hafdís Ólafsdóttir
Kristín Pálmadóttir
Laura Valentino
Valgerður Hauksdóttir
Sérstakir styrktaraðilar Gran 2015 eru Nordiska Kulturfonden, Menningarráð Eyþings, Uppbyggingarsjóður Norðurlands eystra og Norsk-islandsk kultursamarbeid.
Sýningin stendur til 13. desember og verður opin þriðjudaga til sunnudaga kl. 12-17. Aðgangur er ókeypis.
|
https://www.akureyri.is/is/frettir/verkefnisstjori-brothaettra-byggda
|
Verkefnisstjóri brothættra byggða
Helga Íris Ingólfsdóttir hefur verið ráðin verkefnisstjóri brothættra byggða fyrir Hrísey og Grímsey. Helga Íris var valin úr hópi margra hæfra umsækjenda en alls sóttu 13 um starfið. Helga Íris er 37 ára, fædd og uppalin á Dalvík. Hún er stúdent frá MA, lauk BSc prófi í umhverfisskipulagi frá Landbúnaðarháskóla Íslands á Hvanneyri árið 2011 og stefnir á að ljúka meistaragráðu í skipulagsfræði frá sama skóla um næstu áramót.
Helga Íris er búsett á Dalvík en mun hafa aðstöðu á skrifstofu sveitarfélagsins í Hrísey. Helga hefur margskonar starfsreynslu sem nýtist henni í nýju starfi. Hún vann meðal annars á umhverfissviði Dalvíkurbyggðar í fimm ár og hefur reynslu af stjórnsýslunni og því að stjórna verkefnum sem ólíkir aðilar koma að. Helga er sérstök áhugamanneskja um íbúalýðræði og tækifæri fólks til þess að hafa áhrif á samfélag sitt og umhverfi.
Helga Íris Ingólfsdóttir.
|
https://www.akureyri.is/is/frettir/radstefna-um-vistorku
|
Ráðstefna um vistorku
Á morgun, föstudaginn 23. október, verður haldin í Hofi á Akureyri ráðstefna um vistvæna orkugjafa. Ráðstefnan hefst kl. 9.00 og stendur til kl. 12.30. Á dagskrá eru fjölmargir áhugaverðir fyrirlestrar um Vistorkuverkefnið, nýsköpun í orkugjöfum og fleira. Um er að ræða sérstaklega áhugaverða ráðstefnu fyrir þá sem vilja fylgjast með framtaki Akureyrarbæjar sem og frumkvöðla hér á svæðinu þegar kemur að orkugjöfum og grænum skrefum.
Ráðstefnan er haldin á vegum NVFÍ, NTFÍ og Vistorku ehf.
Allir eru velkomnir en óskað er eftir skráningum á netfangið eva@wise.is til þess að hægt sé að áætla fjölda gesta.
|
https://www.akureyri.is/is/frettir/vetri-fagnad-a-minjasafninu-og-i-nonnahusi
|
Vetri fagnað á Minjasafninu og í Nonnahúsi
Veturkonungur og öll hans hirð verður boðin velkomin til Akureyrar á morgun, laugardaginn 24. október, með skemmtilegri dagskrá á Minjasafninu og í Nonnahúsi frá kl. 12-16. Boðið verður upp á fjölskylduvænar leiðsagnir um allar sýningar safnsins, vetrarratleik um söfnin og laugardagsnammi eins og það gerðist best í gamla daga.
Steinunn Arnbjörg Stefánsdóttir töfrar fram seiðmagnaða vetrartóna með sellói og söng kl. 15. Enginn fer úr safninu án þess að setja upp orðu að eigin vali og gerð enda föndurstöð til staðar. Já og leikhús landkönnuðarins. Sjón er sögu ríkari!
Í Nonnahúsi verður hægt að senda ömmu bréf og ekki væri verra að segja hvað hefur gerst frá því sumardaginn fyrsta þegar fjölmargir sendu ömmu sumarkveðju.
Léttar og skemmtilegar leiðsagnir um sýningarnar "Ertu tilbúin, frú forseti?" kl. 13, um ævintýraheim kortanna kl. 14 og sjáðu "Akureyri bæinn við Pollinn" með augum Vilhelmínu Lever sem fyrst kvenna kaus í opinberum kosningum.
Mynd: Minjasafnið á Akureyri.
|
https://www.akureyri.is/is/frettir/vidtalstimar-i-hrisey-og-grimsey
|
Viðtalstímar í Hrísey og Grímsey
Bæjarfulltrúar á Akureyri hafa opna viðtalstíma tvisvar í mánuði yfir vetrartímann. Fundirnir eru allajafna haldnir í Ráðhúsinu við Geislagötu en nú stendur til að halda í fyrsta sinn formlega viðtalstíma bæjarfulltrúa bæði í Grímsey og Hrísey.
Fyrsti viðtalstími bæjarfulltrúa í vetur verður haldinn þriðjudaginn 27. október kl. 16.15-17.30 og að þessu sinni í Grímsey. Fundurinn verður haldinn í Félagsheimilinu Múla og til viðtals verða bæjarfulltrúarnir Sigríður Huld Jónsdóttir S-lista og Eva Hrund Einarsdóttir D-lista.
Fimmtudaginn 12. nóvember kl. 17.00-18.30 verður viðtalstími bæjarfulltrúa haldinn í Hrísey. Fundurinn verður í Hlein og til viðtals verða bæjarfulltrúarnir Matthías Rögnvaldsson L-lista og Sóley Björk Stefánsdóttir V-lista.
Yfir vetrartímann eru viðtalstímar bæjarfulltrúa á Akureyri að jafnaði haldnir 2. og 4. fimmtudag hvers mánaðar frá kl. 17-19 í Ráðhúsinu, Geislagötu 9, 1. hæð. Tveir bæjarfulltrúar eru til staðar hverju sinni og verður fyrsti viðtalstími vetrarins í Ráðhúsinu fimmtudaginn 29. október og þá verða til viðtals Guðmundur Baldvin Guðmundsson B-lista og Sóley Björk Stefánsdóttir V-lista.
Í viðtalstímunum gefst bæjarbúum kostur á að hitta fulltrúa í bæjarstjórn og ræða þau málefni sem hæst ber hverju sinni.
Sjá áætlun um viðtalstíma bæjarfulltrúa frá október 2015 til og með maí 2016.
Komið inn til lendingar í Grímsey. Mynd: María Helena Tryggvadóttir.
|
https://www.akureyri.is/is/frettir/sinfoniuhljomveit-islands-bydur-a-tonleika-i-hofi
|
Sinfóníuhljómveit Íslands býður á tónleika í Hofi
Sinfóníuhljómsveit Íslands heldur í tónleikaferð landshorna á milli og býður á ókeypis tónleikar í Menningarhúsinu Hofi þriðjudaginn 27. október kl. 18.00. Hljómsveitin er með glæsilega dagskrá í farteskinu. Hljómsveitarstjórinn og tónskáldið Daníel Bjarnason stjórnar meðal annars eigin verki sem var frumflutt af Fílharmóníuhljómsveitinni í Los Angeles undir stjórn Gustavos Dudamel síðla árs 2013 og vakti mikla athygli.
Einnig hljómar eitt allra fegursta tónverk sögunnar, hinn undurfagri klarínettkonsert Mozarts í flutningi eins okkar fremsta tónlistarmanns af yngri kynslóðinni, Arngunnar Árnadóttur. Tónleikunum lýkur á stórbrotinni og hádramatískri sinfóníu Tsjajkovskíjs sem var samin á miklu erfiðleikaskeiði í lífi hans árið 1877.
Það er Flugfélag Íslands sem ljær hljómsveitinni vængi á ferðalaginu.
Munið að aðgangur er ókeypis!
Viðburðurinn er skráður á Facebook.
|
https://www.akureyri.is/is/frettir/nystarleg-syning-i-ketilhusinu
|
Nýstárleg sýning í Ketilhúsinu
Laugardaginn 31. október kl. 15 verður opnuð í Listasafninu á Akureyri, Ketilhúsi sýning Hugsteypunnar Umgerð. Á sýningunni gefur að líta marglaga innsetningu sem unnin er sérstaklega inn í rými Ketilhússins. Í neðra rýminu blandast margvíslegur efniviður við málaða fleti og ljósmyndir í ýmsum formum sem ásamt lýsingu kalla fram ótal mismunandi sjónarhorn. Efra rýmið býður upp á sjónarhorn þess sem stendur fyrir utan og nýtist sem eins konar áhorfendastúka.
Áhorfendur eru hvattir til að ganga um rýmin og verða virkir þátttakendur í verkinu með því að fanga áhugaverð sjónarhorn á mynd og deila á samfélagsmiðlum. Þegar áhorfendur skrásetja upplifun sína hafa þeir áhrif á framgang og þróun sýningarinnar þar sem myndunum er varpað aftur inn í rýmið jafnóðum. Þannig setja listamennirnir skynjun, hlutverk og stöðu áhorfandans gagnvart listaverkinu í brennidepil.
Hugsteypan er samstarfsverkefni Ingunnar Fjólu Ingþórsdóttur og Þórdísar Jóhannesdóttur. Þær útskrifuðust báðar úr myndlistardeild Listaháskóla Íslands árið 2007. Hugsteypan hefur verið starfandi frá árinu 2008 en síðan þá hafa Ingunn og Þórdís starfað jöfnum höndum saman undir merkjum Hugsteypunnar og í sitt hvoru lagi við eigin myndlistarverkefni. Verk Hugsteypunnar hafa verið sýnd víða, t.a.m. í Listasafni ASÍ, Kling & Bang gallerí, Hafnarborg og Listasafni Árnesinga auk nokkurra samsýninga erlendis. Hugsteypan hefur m.a. hlotið styrki úr Myndlistarsjóði, Launasjóði íslenskra myndlistarmanna, Kynningarmiðstöð íslenskrar myndlistar og Myndstef.
Sýningin stendur til 13. desember og verður opin alla daga vikunnar nema mánudaga frá kl. 12-17. Leiðsögn um sýningar Listasafnsins á Akureyri er á hverjum fimmtudegi kl. 12.15-12.45. Aðgangur er ókeypis.
|
https://www.akureyri.is/is/frettir/sterk-fjarhagsstada-akureyrarbaejar
|
Sterk fjárhagsstaða Akureyrarbæjar
Bæjarráð Akureyrarbæjar samþykkti í morgun að vísa fjárhagsáætlun fyrir árið 2016 til fyrri umræðu í bæjarstjórn sem verður 3. nóvember nk. Fram kemur í áætluninni að fjárhagsstaða bæjarins er sterk þrátt fyrir að sveitarfélögum á Íslandi sé þröngt sniðinn stakkurinn um þessar mundir. Nýgerðir kjarasamningar þyngja enn frekar róðurinn og munu launagreiðslur og launatengd gjöld nema rúmum 55% af rekstrartekjum Akureyrarbæjar. Skuldsetning sveitarfélagsins er hins vegar hófleg miðað við stærð þess og hlutverks sem stærsta þjónustumiðstöð landsins utan höfuðborgarsvæðisins. Rekstrarafkoma samstæðunnar er áætluð jákvæð um 367,5 milljónir króna og veltufé frá rekstri verður rúmir 2,3 milljaðar króna.
Samkvæmt fjárhagsáætlun verða eignir Akureyrarbæjar rúmir 42 milljarðar í árslok 2016 en skuldir þess með lífeyrisskuldbindingum rúmir 24 milljarðar króna. Einnig kemur fram að fyrirhugaðar eru framkvæmdir fyrir 3,1 milljarð árið 2016, má þar nefna virkjun í Glerá, endurnýjun gervigrass í Boganum, miklar endurbætur á húsnæði Listasafnsins á Akureyri og lok byggingar íþróttahúss Naustaskóla.
Eiríkur Björn Björgvinsson bæjarstjóri á Akureyri lýsir ánægju sinni með fjárhagsáætlunina: „Þrátt fyrir býsna þrönga stöðu þá hefur okkur tekist að setja saman fjárhagsáætlun sem lýsir sterkri fjárhagslegri stöðu og styrkri fjármálastjórn Akureyrarbæjar.“
Mynd: Ragnar Hólm Ragnarsson.
|
https://www.akureyri.is/is/frettir/styrkur-afhentur-a-bleiku-kvoldi-a-icelandair-hotel-akureyri
|
Rúmlega níu milljónir söfnuðust
Nú er bleikum mánuði að ljúka og af því tilefni fór fram svokallað Bleikt kvöld á Icelandair hótel í gær þar sem afhentur var rúmlega níu milljóna króna styrkur til Krabbameinsfélags Akureyrar og nágrennis. Þetta er upphæð sem safnast hefur frá áramótum af hálfu Akureyringa, gesta og einnig í tengslum við viðburðinn Dömulegir dekurdagar en undir þeim hatti safnaðist rúm milljón. Verið er að safna fyrir brjóstaómskoðunartæki fyrir Sjúkrahúsið á Akureyri. Dagskráin tókst með mikilli prýði, flutt voru ávörp og tónlistaratriði og voru sérstakir gestir þær Aðalbjörg Hafsteinsdóttir, Dórothea Jónsdóttir, Ólöf Elfa Leifsdóttir og Ragnheiður Baldursdóttir.
Aðgangur að dagskránni var 1.000 kr sem rann óskiptur til Krabbameinsfélags Akureyrar og nágrennis.
Hægt er að fylgjast með Dömulegum dekurdögum á Facebook.com og heimasíðu Krabbameinsfélags Akureyrar og nágrennis.
Bleikur mánuður endar með dagskrá á Icelandair hótel.
Ragnheiður Baldursdóttir hélt ávarp.
Aðalbjörg Hafsteinsdóttir hélt ávarp.
Mynd: Jón Björnsson
|
https://www.akureyri.is/is/frettir/eiga-natturuvernd-og-ferdathjonusta-samleid
|
Eiga náttúruvernd og ferðaþjónusta samleið?
Rannsóknamiðstöð ferðamála, Ferðamálastofa, Markaðsstofa Norðurlands og Akureyrarstofa bjóða til málstofu mánudaginn 2. nóvember kl. 14-15 í anddyri Borga, rannsókna- og nýsköpunarhúsinu, við Háskólann á Akureyri.
Náttúra Íslands er hornsteinn vaxandi ferðaþjónustu. En geta markmið verndar og nýtingar farið saman? Hvernig er unnt að efla starf stjórnvalda, hagsmunaaðila og almennings í verndun þessarar auðlindar? Á að markaðsetja Ísland á grundvelli vistvænnar ferðamennsku? Ætti að friðlýsa stærri svæði og stofna fleiri þjóðgarða? Hvernig er best að vinna að samstöðu hagsmunaaðila við slíka vinnu og er hægt að auka þátttöku almennings í ferlinu?
Brent Mitchell er bandarískur sérfræðingur um þjóðgarða, friðlýst svæði og leiðir til að efla starf almennings og félagasamtaka í náttúruvernd. Brent hefur komið að þróun og innleiðingu verkferla um vernd landslagsheilda og uppbyggingu náttúruverndar víða um heim. Ljóst er að hann hefur af mörgu að miðla sem nýst getur í umræðu og stefnumörkun um þessi mál hér á landi.
Ferill Brents á þessu sviði hófst þegar hann vann að stofnun fyrstu þjóðgarðanna á Haiti og víðar á þeim slóðum. Hann vinnur nú hjá Quebec Labrador Foundation við það m.a. að auðvelda kaup á landi til sérstakrar verndunar í austanverðu Kanada og á Nýja Englandi og þróun vinnubragða í verndun náttúrulegra auðlinda og menningarlegrar arfleifðar á grunni „ráðsmennsku“ (land stewardship). Hann er einn af stofnendum U.S. National Park Service Stewardship Institute („áhugastofnunar“ sem styður við þjóðgarðana með margvíslegum hætti). Hann er leiðandi meðhöfundur nýrrar samantektar um vernd landslagsheilda í BNA, fráfarandi forseti samtaka sérfræðinga um verndun svæða í BNA og er virkur í alþjóðlegum þjóðgarðamálum.
Landgræðslan, Vatnajökulsþjóðgarður, Þingvallaþjóðgarður og Umhverfisstofnun/ Þjóðgarðurinn Snæfellsjökull standa að komu Brents Mitchell hingað til lands.
Fyrirlesturinn verður haldinn á ensku.
Allir eru hjartanlega velkomnir.
Brent Mitchell.
|
https://www.akureyri.is/is/frettir/baejarstjorn-i-beinni
|
Bæjarstjórn í beinni
Bein útsending verður hér á Akureyri.is frá fundi bæjarstjórnar Akureyrar kl. 16 í dag. Bæjarstjórn fundar að jafnaði fyrsta og þriðja þriðjudag hvers mánaðar og hefur verið ákveðið að framvegis verði bein útsending frá fundunum á netinu. Upptökur frá hverjum fundi eru síðan einnig birtar á heimasíðunni. Sjónvarpsstöðin N4 sér um upptökur og útsendingu.
Beina útsendingin verður hér frá kl. 16.
Upptökur frá fyrri fundum bæjarstjórnar Akureyrar.
|
https://www.akureyri.is/is/frettir/aformum-um-lokun-hradbanka-motmaelt
|
Áformum um lokun hraðbanka mótmælt
"Bæjarstjórn Akureyrarbæjar mótmælir harðlega áformum Landsbankans um að loka hraðbanka sínum í Hrísey. Ef af þessum áformum verður þurfa íbúar að sækja alla sína bankaþjónustu til lands og þá er bent á að ferðamenn hafa þá ekkert aðgengi að bankaþjónustu sem er afar bagalegt með auknum ferðamannastraumi. Bankaþjónusta er ein af grunnstoðum hvers samfélags og er þessi ákvörðun því til þess eins fallin að veikja byggð í Hrísey en byggð á þar í vök að verjast eins og fram hefur komið."
Bókunin að ofan var samþykkt með 11 samhljóða atkvæðum á fundi bæjarstjórnar Akureyrarbæjar í gær.
Frá Hrísey. Mynd: Ragnar Hólm Ragnarsson.
|
https://www.akureyri.is/is/frettir/leidarthing-menningarrads-eythings
|
Leiðarþing Menningarráðs Eyþings
Menningarráð Eyþings stendur fyrir Leiðarþingi 2015 í Hlíðarbæ Hörgársveit næstkomandi laugardag kl. 11-15.30. Meðal viðfangsefni eru eftirfarandi spurningar: Er ný Sóknaráætlun Norðurlands eystra tækfæri fyrir sókn í menningarmálum? Er Norðurland eystra leiðandi í menningu, listum og skapandi greinum? Vilt þú taka þátt í skapandi verkefnum á Norðurlandi eystra?
Dagskrá Leiðarþingsins er eftirfarandi:
Sókn til framtíðar - Logi Már Einarsson formaður Eyþings
Eyþing, heimurinn og Ísland - Dr. Ágúst Einarsson prófessor emeritus við Háskólann á Bifröst.
Matarhlé
Menningartengt fræðastarf á Norðurlandi eystra: möguleikar og framtíðardraumar - Ásta Kristín Benediktsdóttir íslenskufræðingur og doktorsnemi í bókmenntum
Þar sem allt getur gerst, ef við viljum - Hlynur Hallsson safnstjóri Listasafnsins á Akureyri
Hraðstefnumót hugmynda og vinnustofa - Stjórnandi: Sif Jóhannesdóttir
Þinglok áætluð kl. 15.30
Þingstjóri: Arnór Benónýsson formaður Menningarráðs Eyþings
Leiðarþingið er þátttakendum að kostnaðarlausu en skráning fer fram á heimasíðu Menningarráðs Eyþings.
Leiðarþing 2015
Hlíðarbæ Hörgársveit laugardaginn 7. nóvember kl. 11-15:30
Er ný Sóknaráætlun Norðurlands eystra tækfæri fyrir sókn í menningarmálum?
Er Norðurland eystra leiðandi í menningu, listum og skapandi greinum?
Vilt þú taka þátt í skapandi verkefnum á Norðurlandi eystra?
Dagskrá
Sókn til framtíðar
Logi Már Einarsson formaður Eyþings
Eyþing, heimurinn og Ísland
Dr. Ágúst Einarsson prófessor emeritus við Háskólann á Bifröst.
Matarhlé
Menningartengt fræðastarf á Norðurlandi eystra: möguleikar og framtíðardraumar
Ásta Kristín Benediktsdóttir íslenskufræðingur og doktorsnemi í bókmenntum
Þar sem allt getur gerst, ef við viljum
Hlynur Hallsson safnstjóri Listasafnsins á Akureyri
Hraðstefnumót hugmynda og vinnustofa
Stjórnandi: Sif Jóhannesdóttir
Þinglok áætluð kl. 15.30
Þingstjóri: Arnór Benónýsson formaður Menningarráðs Eyþings
Leiðarþingið er þátttakendum að kostnaðarlausu en skráning fer fram á heimasíðu Menningarráðs Eyþingswww.eything.is/menningarrad
|
https://www.akureyri.is/is/frettir/260000-gestir-i-hofi
|
260.000 gestir í Hofi
Menningarfélag Akureyrar – MAk hélt sinn fyrsta aðalfund 20. október í Hofi á Akureyri. MAk tók yfir rekstur Leikfélags Akureyrar, Menningarfélagsins Hofs og Sinfoníuhljómsveitar Norðurlands 1. janúar 2015. Í skýrslu stjórnar sem Sigurður Kristinsson formaður flutti kom fram að það hafi verið töluverður aðdragandi að sameiningunni en upphaflega stóð til að hún ætti sér stað í ágúst 2014. Ákveðið var í samráði við aðildastjórnir MAk að fresta því fram til ármóta. Eitt af fyrstu verkum stjórnar var að ráða framkæmdastjóra og ganga frá samrunanum þannig að hann gæti gengið eins snurðulaust fyrir sig og hægt var. Mikill tími stjórnar hefur farið í að byggja upp og styðja við reksturinn en alls hefur stjórn fundað 35 sinnum.
Gunnar I. Gunnsteinsson framkvæmdastjóri MAk fór yfir það helsta sem gert hefur verið á þessu fyrsta ári. Fyrst og fremst hefur farið töluverður tími í að ráða fólk, hefja stefnumótunarvinnu, marka listræna stefnu með starfsólki og koma rekstri hins nýja félags í ásættanlegt form. Eitt af aðalmarkmiðum sameiningarinnar var að auka framleiðslu og minnka yfirbyggingu þessara þriggja félaga og hefur verið unnið samkvæmt því. Jafnframt var í fyrsta skipi boðið upp á sumardagskrá síðasta sumar og mæltist hún vel fyrir. Slíkt mun halda áfram í nánu samstarfi við aðila í ferðaþjónustunni á Norðurlandi. Einnig var komið á fót nýtt verkefni að spila inn tónlist fyrir erlendar kvikmyndir og hefur það verkefni farið vel af stað undir nafninu ACO. Alls framleiðir MAk um 20 listviðburði á yfirstandandi starfsári og eru það um 12 tónleikar og 8 verkefni tengd leiklist. Stærsta verkefni MAk á næsta ári verður Píla Pína sem er fjölskyldusöngleikur sem sýndur verður í Hofi en öll svið MAk koma að framleiðslunni. Það er því ljóst að mikill metnaður og fjölbreytileiki stýra för hjá MAk fysta heila starfsárið sitt.
Einnig fór Gunnar yfir helsu aðsóknartölur þetta fyrsta starfsár: 260 þúsund gestir heimsóttu Hof á árinu og þar af 160 þúsund frá áramótum. Aðeins komu færri en 1.000 manns í fjóra daga í það heila en í júlí komu um 40 þúsund gestir í Hof. 17.000 áhorfendur sáu listviðburði í húsnæði MAk frá áramótum og þar af komu um 3.000 á Lísu í Undralandi í Samkomuhúsinu. 3.200 manns komu á 36 fundi eða ráðstefnur í Hofi frá áramótum en starfsfólk bindur miklar vonir við að hægt sé að auka nýtingu á húsnæðinu undir þá starfsemi. Alls voru seldir miðar og gjafakort fyrir 63 milljónir frá 1. janúar en miðasala á fyrstu tveimur og hálfum mánuðum nýs starfsárs er komin í 56,2 milljónir. Það er því ljóst að aukning verður í miðasölu á yfirstandandi starfsári. Kortasala fór vel af stað en mikil aðsókn var að tónlistarviðburðum þetta árið en áhorfendur gátu valið um fjölda viðburða, bæði eigin framleiðslu og gestaviðburði.
Ágúst Torfi Hauksson, sem situr í stjórn MAk, kynnti ársreikninga félagsins. Þar kom fram að veltan var um 180 milljónir. Helsti útgjaldaliður er launakostnaður upp á 80 milljónir. MAk er að mestu fjármagnað af Akureyrarbæ í gegnum menningarsamning sveitafélagsins við Ríkið. Sá samningur rennur út um næstu mánaðarmót og því er mikið í húfi að góðir samningar náist fljótt og örugglega milli þessara aðila. Rekstrarafgangur var um 500 þúsund.
Mynd: Ragnar Hólm Ragnarsson.
|
https://www.akureyri.is/is/frettir/syningin-ver-heilsum-gladar-framtidinni
|
Sýningin Vér heilsum glaðar framtíðinni
Í húsi Amtsbókasafnsins og Héraðsskjalasafnsins var farandsýningin Vér heilsum glaðar framtíðinni opnuð 2.nóvember en hún er hluti samnefndrar sýningar er opnuð var í Þjóðarbókhlöðu 16. maí síðastliðinn. Sýningin er liður í því að minnast 100 ára afmælis kosningaréttar kvenna á Íslandi. Hluti sýningarspjaldanna í Þjóðarbókhlöðu var prentaður sérstaklega og hafa söfn víðsvegar um landið fengið þau til afnota og búið til sýningar með eigin efni úr héraði. Að þessu sinni var því bætt við skjölum úr geymslum Héraðsskjalasafnsins með efni sem tengja má sýningunni. Einnig var sett upp myndasýning af konum í stjórnmálum, bæði þingkonum á Norðurlandi eystra og konum í sveitarstjórnum. Sýningin er opin mánudag til föstudags kl. 10 - 19, laugardag kl. 12-16 og stendur til 30. nóvember.
|
https://www.akureyri.is/is/frettir/styrktartonleikar-akureyri-syrland
|
Styrktartónleikar: Akureyri/Sýrland
Eins og alþjóð veit þá er ástandið í Sýrlandi skelfilegt um þessar mundir, hátt í 100.000 almennir borgarar hafa látið lífið og þar af yfir 12.000 börn. Akureyrarbær hefur ákveðið að taka á móti fjölskyldum frá Sýrlandi á næstu mánuðum og af því tilefni verður efnt til stórtónleika og stofnaður styrktarsjóður sem ætlaður er fyrir börn og unglinga þeirra sem hingað koma.
Sjóðnum er ætlað að veita nýju vinunum okkar sömu tækifæri og krakkarnir okkar hafa hvað varðar Íþróttir, menningu og frístundir. Rauði Krossinn mun hafa umsjón með sjóðnum.
Tónleikarnir fara fram í Menningarhúsinu Hofi sunnudaginn 8. nóvember kl. 16.00.
Fram koma:
Magni Ásgeirsson, Hreimur Örn Heimisson, Rúnar Eff, Erna Hrönn Ólafsdóttir og Stefán Jakobson.
Hljómsveitina skipa:
Gítar – Hallgrímur Jónas Ómarsson
Bassi – Stefán Gunnarson
Píanó - Birgir Þórisson
Trommur - Valgarður Óli Ómarsson
Kynnar:
Dóri DNA og Saga Garðarssdóttir
Miðaverð er 3.990 krónur og er hægt að kaupa miða hér en einnig er bent á sérstakan styrktarsjóð sem stofnaður hefur verið fyrir frjáls framlög: 565-14-404878 og kt. 620780 3169.
|
https://www.akureyri.is/is/frettir/vifilfell-bidur-akureyringa-afsokunar
|
Vífilfell biður Akureyringa afsökunar
Flettiskilti við Þingvallastræti þar sem byggðarmerki Akureyrarkaupstaðar var skrumskælt í auglýsingu fyrir gosdrykkinn Coca Cola fór mjög fyrir brjóstið á mörgum Akureyringum. Nú hefur Vífilfell, framleiðandi Coca Cola á Íslandi, beðið Akureyringa afsökunar á þessari notkun merkinsins að því er fram kemur á vefnum Akureyri.net.
Tilkynning Vífilfells er svohljóðandi.
"Við biðjum Akureyringa velvirðingar á útfærslu á auglýsingu sem sækir innblástur í skjaldarmerki bæjarins og sjá mátti á flettiskilti við Þingvallastræti. Auglýsingunni hefur nú verið skipt út. Ætlunin var ekki að særa Akureyringa með þessu skilti. Við notuðumst við erlendar fyrirmyndir þar sem þekkt tákn, á borð við Eiffel-turninn í París, hafa verið notuð til að auglýsa Coca-Cola síðustu mánuði. Hugsunin á bak við auglýsinguna á flettiskiltinu var síður en svo að skrumskæla þetta fallega skjaldarmerki heldur að nýta það sem innblástur og tengja bæinn við hamingjuna.
Nú er komin á flettiskiltið mynd af íslenska karlalandsliðinu í knattspyrnu með Akureyringinn og landsliðsfyrirliðann Aron Einar Gunnarsson fremstan í flokki. Við höfum stolt stutt við bakið á íslenskri knattspyrnu, bæði karla- og kvennaknattspyrnu, síðustu áratugi og unnið náið með KSÍ og fjölda íþróttafélaga, m.a. íþróttafélögum á Akureyri. Vífilfell starfrækir stóra framleiðslueiningu á Akureyri og við erum afar stolt af henni. Rætur fyrirtækisins í bænum liggja auk þess aftur um rúma hálfa öld og því er það okkur kappsmál að viðhalda góðum samskiptum og tengslum við bæjarfélagið og íbúa svæðisins líkt og við höfum gert hingað til.
Virðingarfyllst,
Jón Viðar Stefánsson,
markaðsstjóri hjá Vífilfelli."
Fréttin á heimasíðu Akureyri.net.
Ný auglýsing á flettiskiltinu. Mynd: Akureyri.net.
|
https://www.akureyri.is/is/frettir/verkefnisstjori-vegna-komu-flottafolks
|
Verkefnastjóri vegna komu flóttafólks
Von er á hópi sýrlenskra flóttamanna til Akureyrar á næstu vikum. Margir munu koma að undirbúningi og móttöku þeirra. Akrueyrarbær hefur ákveðið að auglýsa laust til umsóknar starf verkefnastjóra sem að undirbúa og hafa á umsjón með móttöku flóttafólksins.
Nánari upplýsingar um starfið.
|
https://www.akureyri.is/is/frettir/ungskald-a-aldrinum-16-25-tjadu-thig-i-texta
|
UNGSKÁLD - síðasti skiladagur er í dag
Ertu UNGSKÁLD á Akureyri, Húsavík eða í nágrenni og ert á aldrinum 16-25 ára? Taktu þá þátt í samkeppni um besta textann og það getur verið ljóð,saga,leikrit o.s.frv. Skilaðu snilldinni á rafrænu formi í netfangið ungskald@akureyri.is ásamt upplýsingum um höfundinn. Nánari upplýsingar um samkeppnina eru veittar í sama netfangi. Peningarverðlaun verða veitt fyrir þrjú efstu sætin: 1. sæti fær 50.000 kr verðlaun, 2. sæti fær 30.000 kr verðlaun, 3. sæti fær 20.000 kr verðlaun. Einnig verða veitt bókaverðlaun. Hægt er að fylgjast með samkeppninni á Facebook.
SÍÐASTI SKILADAGUR ER 11. NÓVEMBER.
Verkefnið er styrkt af Uppbyggingarsjóði Norðurlands eysta. Umsjón með verkefninu hafa Ungmennahúsið Rósenborg, Amtsbókasafnið á Akureyri, Akureyrarstofa,Menntaskólinn á Akureyri og Verkmenntaskólinn á Akureyri í góðri samvinnu við Framhaldsskólann á Húsavík, Háskólann á Akureyri, Minjasafnið á Akureyri og Menningarfélagið Hraun í Öxnadal.
|
https://www.akureyri.is/is/frettir/thjodhatidardagur-grimseyinga-1
|
Þjóðhátíðardagur Grímseyinga
Velgjörðarmaður Grímseyinga, Daniel Willard Fiske, var fæddur þennan dag árið 1831 og er fæðingardagur hans eins konar þjóðhátíðardagur eyjarskeggja. Af því tilefni verður haldið kaffisamsæti í félagsheimilinu Múla klukkan 18 í dag en fyrir því stendur kvenfélagið í Grímsey og hefur gert svo lengi sem elstu menn muna. Börnin í Grímsey munu sjá um skemmtiatriði.
Í Grímsey er nú blíðskaparveður. Þessa vikuna hafa verið þar tveir gestakennarar frá Dalvík og um helgina næstu kemur Zumbakennari út í eyju til að kenna fólki þann hressandi og styrkjandi dans sem Zumba er.
Hér má sjá upplýsingaskilti um Grímsey og Fiske sem hafa verið sett upp fyrir ofan höfnina í eyjunni.
Daniel Willard Fiske.
|
https://www.akureyri.is/is/frettir/akureyrarkirkja-75-ara
|
Akureyrarkirkja 75 ára
Sunnudaginn 17. nóvember árið 1940 vígði biskup Íslands Akureyrarkirkju hina nýju sem að dómi arkitekts hennar, Guðjóns Samúelssonar, var „langveglegasta og fegursta kirkjubygging, sem reist hefur verið á Íslandi af lúterskum söfnuðu“ eins og hann komst að orði í ávarpi sínu í vígsluathöfninni. Hún hófst í raun kvöldinu áður með því að kirkjuklukkunni var hringt. Í bæjarblaðinu Degi var hringingin auglýst og tekið fram að ekki væri um loftvarnamerki að ræða.
Um næstu helgi verður 75 ára vígsluafmælis kirkjunnar minnst. Dagskráin hefst á laugardag með sýningum á tónlistarævintýrinu Lítil saga í orgelhúsi eftir Guðnýju Einarsdóttur, orgelleikara. Ævintýrið gerist í orgelhúsi og gengur á ýmsu hjá pípunum þar. Flytjendur eru höfundurinn, Guðný Einarsdóttir, og Bergþór Pálsson, sem er sögumaður. Myndir gerði Fanney Sizemore en tónlistina samdi Michael Jón Clarke. Sýningarnar eru kl. 13 og 14.30.
Klukkan 18 á laugardag verður kirkjuklukkunni hringt með sama hætti og kvöldið fyrir vígsluathöfnina fyrir 75 árum.
Dagskrá sunnudagsins hefst með sunnudagaskóla í Akureyrarkirkju kl. 11. Hann er í umsjá sr. Sunnu Dóru Möller en Hjalti Jónsson er henni til halds og trausts. Lára Sóley Jóhannsdóttir flytur lög að nýju plötunni sinni Draumahöll.
Klukkan 14 er hátíðarmessa. Prestar kirkjunnar, sr. Hildur Eir Bolladóttir og sr. Svavar Alfreð Jónsson, þjóna fyrir altari en biskup Íslands, frú Agnes M. Sigurðardóttir, prédikar. Kór Akureyrarkirkju syngur ásamt kammerkórnum Hymnodiu. Organistar eru Eyþór Ingi Jónsson og Sigrún Magna Þórsteinsdóttir. Í messunni frumflytur Kór Akureyrarkirkju lagið Á vegi sem Daníel Þorsteinsson samdi við texta Hjörleifs Hjartarsonar. Einnig verður flutt verkið Te Deum eftir Michael Jón Clarke. Þar syngur Helena G. Bjarnadóttir einsöng og Helgi Þ. Svavarsson leikur á horn.
Eftir messu verður Kvenfélag Akureyrarkirkju með sína árlegu kaffi- og lukkupakkasölu í Safnaðarheimili en kvenfélagið var á sínum tíma mikilvægur styrktaraðili kirkjubygginarinnar. Einnig verður sýning á Akureyrarljóðum í forkirkju.
Á sunnudagskvöld kl. 20 verða tónleikar í Akureyrarkirkju til styrktar Ljósberanum, líknarsjóði kirkjunnar sem er til líknarmála. Þar koma fram Kór Akureyrarkirkju undir stjórn Eyþórs Inga Jónssonar, Stúlknakór Akureyrarkirkju og Eldri barnakór Akureyrarkirkju undir stjórn Sigrúnar Mögnu Þórsteinsdóttur, söngvararnir Anna Kristín Þórhallsdóttir, Björg Þórhallsdóttir, Helena G. Bjarnadóttir, Elfa Dröfn Stefánsdóttir, Einar Clausen og Ágúst Ólafsson ásamt hljómsveit. Konsertmeistari er Lára Sóley Jóhannsdóttir. Flutt verður kantatan „Men Herz und Mund und Tat und Leben“ eftir J. S. Bach og tónlist eftir Báru Grímsdóttur, Daníel Þorsteinsson, Händel, Mascagni og fleiri. Aðgangseyrir er kr. 3.500 og rennur óskiptur í líknarsjóðinn.
|
https://www.akureyri.is/is/frettir/farsael-oldrun
|
Farsæl öldrun?
Nú liggur fyrir skýrsla um niðurstöður Framtíðarþings um farsæla öldrun sem haldið var 18. maí sl. í Háskólanum á Akureyri. Af því tilefni er boðað til sérstaks umræðufundar um niðurstöður og tillögur þingsins. Á fundinum munu ýmsir flytja stutt ávörp og bregðast við helstu niðurstöðum framtíðarþingsins.
Fundurinn verður haldinn í Háskólanum á Akureyri föstudaginn 13. nóvember frá kl. 14-16.
Dagskrá:
Kynntar helstu niðurstöður framtíðarþingsins
Ýmsir aðilar bregðast við helstu niðurstöðum og kynna sína sýn
Kaffi
Umræður
Þátttakendur sem sátu framtíðarþingið, Akureyringar og nærsveitarmenn eru hvattir til að koma og kynna sér niðurstöður og taka þátt í umræðu.
Skýrsluna má nálgast HÉR.
|
https://www.akureyri.is/is/frettir/20-ara-afmaelishatid-giljaskola
|
20 ára afmælishátíð Giljaskóla
Föstudaginn 13. nóvember verður haldin afmælishátíð í Giljaskóla en þá eru liðin 20 ár síðan skólinn tók til starfa í húsnæði leikskólans Kiðagils. Börnum fjölgaði ört í nýju hverfi en bygging sérstaks skólahúsnæðis dróst á langinn. Það var síðan 1. febrúar 1998 sem flutt var úr Kiðagili í fyrsta áfanga nýja skólans. Foreldrar eru boðnir sérstaklega velkomnir í skólann þennan dag. Dagskráin í tilefni afmælisins er sem hér segir:
8.00-9.20: Andlitsmálun og undirbúningur skrúðgöngu um hverfið.
9.20-9.45: Skrúðganga um hverfið sem endar með því að allir safnast saman í íþróttasalnum.
10.00-10.30: Samkoma í íþróttasal. Þar verður skólasöngurinn sunginn og fleiri lög. Nemendur frá Blásarasveit Tónlistarskólans á Akureyri spila nokkur lög. Halldóra Haraldsdóttir, fyrsti skólastjóri skólans, og Jón Baldvin,skólastjóri, flytja stutt ávörp.
10.30: Farið í stofur og síðan fara nemendur um skólann í hópum og koma við í matsal og fá afmælisköku og safa.
12.00: Í hádeginu fá nemendur pylsur í boði skólans.
12.40: Áætluð skólalok.
Nemendur hafa skreytt skólann í tilefni afmælisins og búið til glugga- og veggskreytingar. Um allt hús má sjá ýmsan fróðleik um skólastarfið. Boðið verður upp á skoðunarferðir í Rjóðrið, en nýlega fengu kennarar og nemendur styrk frá Landsbankanum til að gera betri göngustíga í skóginum sem skólinn nýtir sér við skólastarf. Í Miðgarði má svo sjá hinar hamingjusömu hænur.
|
Subsets and Splits
No community queries yet
The top public SQL queries from the community will appear here once available.